Lelaki cedera ditembak ditahan untuk siasatan curi kenderaan

Pesuruhjaya Polis Sarawak Datuk Mohd Azman Ahmad Sapri dalam kenyataannya hari ini berkata suspek berusia 38 tahun itu, ditahan kira-kira jam 1.00 tengah hari semalam semasa mendapat rawatan di hospital tersebut.

Beliau berkata seorang wanita tempatan berusia 34 tahun, yang ada bersama lelaki yang cedera di lengan kanan dan bahagian pinggang sebelah kanannya itu, turut ditahan.

“Semakan mendapati lelaki terbabit mempunyai lapan rekod kesalahan mencuri kenderaan, satu rekod kesalahan menghalang penjawat awam menjalankan tugas dan satu rekod kesalahan cubaan membunuh orang,” katanya.

Beliau berkata kedua-dua suspek dipercayai terlibat dalam kes kecurian sebuah kenderaan pacuan empat roda (4WD) jenis Toyota Fortuner, yang dilaporkan kira-kira pukul 1.09 pagi pada 4 Mac di Pasar Baru Tatau, kira-kira 565 km ke utara dari sini.

Susulan laporan itu, Mohd Azman berkata sepasukan anggota dari Bahagian Siasatan Jenayah IPD Tatau telah terserempak dengan Toyota Fortuner yang disyaki dicuri itu dan sebuah lagi kenderaan 4WD jenis Toyota Hilux yang dalam keadaan mencurigakan di Km 82, Jalan Sibu-Bintulu.

“Ketika (anggota polis) menghampiri untuk pemeriksaan, tiba-tiba kenderaan jenis Toyota Hilux dan Toyota Fortuner itu memecut laju ke arah pasukan polis.

“Pasukan polis terpaksa melepaskan beberapa das tembakan ke arah hadapan dan tayar kedua-dua tayar kenderaan tersebut, dengan tujuan untuk menghentikan tindakan suspek namun kesemua kenderaan itu berjaya meloloskan diri,” katanya.

Mohd Azman berkata kedua-dua kenderaan itu, turut merempuh sekatan jalan raya yang didirikan pasukan dari Balai Polis Selangau kira-kira 300 meter dari tempat kejadian awal, dan hampir melanggar seorang anggota polis, sebelum Toyota Fortuner itu ditemukan terbabas di tepi jalan.

“Suspek-suspek berjaya melarikan diri dengan menaiki kenderaan Toyota Hilux,” katanya sambil menambah kes itu kini disiasat di bawah Seksyen 379A Kanun Keseksaan, kerana mencuri kenderaan motor dan Seksyen 307 Kanun yang sama kerana cubaan membunuh.

Beliau meminta orang ramai yang mempunyai sebarang maklumat berkaitan kes tersebut untuk menghubungi Insp Mohd Hafez A. Razak di talian 012- 9677525.


Roboh pekan lama, lebarkan jalan atasi kesesakan

DURIAN TUNGGAL 14 Mei – Isu kesesakan di Simpang Pekan Pantai Belimbing merupakan antara tiga fokus utama Ahli Dewan Undangan Negeri (Adun) Durian Tunggal, Zahari Abd Kalil.

Beliau yang juga Timbalan Exco Kerja Raya, Infrastruktur, Kemudahan Awam dan Pengangkutan negeri merencana untuk melaksanakan projek pembesaran jalan di persimpangan itu bagi mengatasi kesesakan lalu lintas terutama pada waktu puncak.

“Di kawasan itu ada pekan yang terdapat bangunan kedai lama dan apabila ada yang parkir kenderaan di bahu jalan untuk membeli barangan ia membuatkan berlakunya kesesakan.

“Jalan yang menjadi laluan penghubung dari Alor Gajah dan Durian Tunggal ini dilalui lebih 500 kenderaan sehari dan ia menyebabkan berlakunya kesesakan terutama pada waktu pagi dan lewat petang.

“Kita mencadangkan untuk meroboh pekan lama ini dan dialihkan dengan pembinaan lot kedai baharu agar kerja kerja pembesaran jalan dapat dilaksanakan pada masa akan datang,” katanya.

Beliau berkata demikian kepada Melaka Hari Ini pada sidang media selepas Sambutan Rumah Terbuka Aidilfitri Dewan Undangan Negeri (DUN) Durian Tunggal di Kampung Belimbing Dalam, di sini, malam tadi.

Turut hadir, Setiausaha Kerajaan Negeri, Datuk Wira Zaidi Johari; Speaker DUN, Datuk Wira Ibrahim Durum serta barisan kepimpinan Kerajaan Negeri yang lain.

Zahari berkata, selain Pantai Belimbing, pihaknya turut cakna dengan isu sama berlaku di Taman Scientex Durian Tunggal yang memerlukan pembesaran jalan.

“Dalam minggu hadapan saya akan membawa rakan Exco saya, Datuk Hameed Mytheen Kunju Basheer bersama Jabatan Kerja Raya (JKR) negeri untuk meninjau kawasan yang menjadi tumpuan.

Dalam pada itu, beliau memaklumkan sebuah jalan baharu di Taman Murai Jaya telah hampir siap dan bakal membantu aspek penyuraian trafik di kawasan itu.

Ujarnya, projek pembinaan jalan yang kini berada di fasa akhir itu dijadualkan bakal boleh digunakan pengguna jalan raya pada hujung tahun ini.


Pergi kerja, hadir mesyuarat punca ibu bapa tertinggal anak dalam kereta

KUALA LUMPUR 3 Ogos – Sebanyak enam kes kematian kanak-kanak akibat ditinggalkan di dalam kereta dilaporkan sejak 2018 hingga kini, persidangan Dewan Rakyat diberitahu hari ini.

Timbalan Menteri Pembangunan Wanita, Keluarga dan Masyarakat (KPWKM) Datuk Siti Zailah Mohd Yusoff berkata kebanyakan mangsa ditinggalkan ketika ibu bapa pergi kerja atau hadir mesyuarat sehingga terlupa anak mereka berada di dalam kereta.

“Pada tahun ini sebanyak dua kes dilaporkan, 2019 dan 2018 masing-masing dua kes. Walaupun, bilangan kes tidak menunjukkan jumlah yang besar, namun ia melibatkan nyawa anak kepada ibu bapa dan penjaganya.

“Memandangkan kes ini satu isu yang begitu besar dan betapa seriusnya insiden sebegini, kementerian mengambil langkah pencegahan advokasi dan intervensi,” katanya pada sesi soal jawab persidangan Dewan Rakyat, hari ini.

Beliau menjawab soalan Rubiah Wang (GPS-Kota Samarahan) yang ingin tahu situasi semasa serta tindakan konklusif KPWKM dalam menangani kes kematian kanak-kanak akibat ditinggalkan di dalam kereta secara tidak sengaja oleh ibu bapa mahupun penjaga.

Mengulas lanjut, Siti Zailah berkata kerajaan telah meminda Akta Kanak-kanak 2001 pada 2016 dengan mengenakan hukuman lebih berat mengikut Seksyen 31 Akta Kanak-kanak 2001 iaitu mengenai penganiayaan, pengabaian, pembuangan dan pendedahan kanak-kanak dengan memasukkan perkataan “atau bertindak secara cuai”.

“Tempoh hukuman maksimum penjara dinaikkkan daripada 10 tahun kepada 20 tahun. Denda pula dinaikkan daripada RM20,000 kepada RM50,000… dan perintah khidmat masyarakat sebagai hukum mandatori,” katanya sambil menambah perkhidmatan kaunseling turut diberikan kepada ibu bapa yang terkesan dengan kes seumpama itu.

Beliau berkata KPWKM sentiasa melaksanakan kerjasama dengan agensi berkaitan untuk menjalankan program kesedaran awam terhadap isu berkenaan, antaranya menerusi program Pendidikan Keselamatan Keluarga, Anak-anak (PEKA) dan kursus praperkahwinan iaitu SMARTSTART.

“Kementerian juga menerima maklum balas daripada masyarakat dan ibu bapa yang kemudiannya telah dibincangkan bersama agensi berkaitan seperti Jabatan Keselamatan Jalan Raya dan Institut Penyelidikan Keselamatan Jalan Raya.

“Antara (perbincangan itu) bayi tidak boleh diletakkan di kerusi belakang pemandu kerana ia merupakan titik buta dan meletakkan beg keperluan anak di tempat duduk hadapan bagi memberi peringatan kepada ibu bapa bahawa anak mereka berada di dalam kereta,” katanya.


‘Baywatch’ APM Melaka berwajah baharu

AYER KEROH 24 Mac – Pasukan petugas penyelamat pantai (baywatch) Angkatan Pertahanan Awam Malaysia (APM) Melaka kini berwajah baharu dengan pengenalan pakaian yang seragam dan lebih menarik.

Pengarah APM Melaka, Leftenan Kolonel (PA) Cuthbert John Martin Quadra berkata, sebelum ini 30 anggota baywatch ditugaskan di pantai Klebang, Pantai Puteri dan Masjid Tanah mengenakan pakaian yang tidak seragam.

“Melalui penjenamaan pakaian baharu ini juga, pasukan baywatch kita memiliki semangat yang tinggi serta dapat menguasai skil kemahiran menyelamat pantai yang luar biasa,” katanya.

Beliau berkata demikian selepas majlis sambutan Ulang Tahun Pertahanan Awam (HUTPA) ke-70 di Kompleks Kementerian Dalam Negeri di sini hari ini.

“Latihan yang berterusan dijalankan dan sentiasa diberi penekanan agar setiap petugas dapat menguasai ilmu skil berenang, pernafasan dan kepantasan mengendalikan alat-alat menyelamat.

“Walaupun setakat ini, kes dan insiden kecemasan di pantai masih terkawal namun kita mahu setiap petugas baywatch sentiasa siap siaga serta bijak memberi respon bila berlaku kes kecemasan,” katanya.


Projek kediaman Aspire Residence Cyberjaya siap Julai 2023

CYBERJAYA, 22 Mac – Kementerian Perumahan dan Kerajaan Tempatan (KPKT), memberi jaminan kepada 558 pembeli projek Kediaman Syarikat Perumahan Negara Bhd (SPNB) Aspire Residence Cyberjaya di sini bahawa, rumah mereka akan siap sekitar Julai 2023 setelah tergendala sejak 2019.

Menteri Perumahan dan Kerajaan Tempatan Datuk Seri Reezal Merican Naina Merican berkata projek kediaman dengan 1,168 unit, yang mula dibangunkan pada 2016 itu telah dikategorikan sebagai ‘projek sakit’ akibat masalah aliran tunai yang dialami kontraktor, Sterling Prima Sdn Bhd, hingga menjejaskan kerja pembinaan di tapak.

Menurutnya, SPNB dan Sterling Prima telah melaksanakan ‘mutual termination’ semalam, dan ia bermakna SPNB mengambil alih keseluruhan projek dan akan melantik kontraktor baharu dalam masa terdekat.

Bercakap kepada media selepas meninjau projek Kediaman SPNB Aspire Residence Cyberjaya itu hari ini, Reezal Merican berkata projek kediaman itu buat masa ini telah mencapai 85 peratus kemajuan pembinaan.

“Projek ini dijadual akan disiapkan dalam tempoh 16 bulan dan sekitar Julai 2023, projek ini akan disiapkan dan selepas itu diserahkan kepada para pembeli,” katanya.

Bagi menjaga kebajikan pembeli yang terkesan, Reezal Merican berkata SPNB telah diarahkan untuk melaksanakan urusan pembayaran Denda Serah Lewat (LAD), seperti yang termaktub dalam perjanjian jual beli bagi menampung sebarang kerugian di pihak pembeli.


902 kes keganasan rumah tangga dari Januari-April

KUALA LUMPUR 4 Mei. – Dalam tempoh empat bulan pertama tahun ini sahaja, sebanyak 902 kes keganasan rumah tangga dilaporkan dengan kebanyakannya berpunca daripada masalah tekanan ekonomi akibat punca pendapatan terjejas, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata berdasarkan statistik Polis Diraja Malaysia (PDRM) juga, sebanyak 5,260 kertas siasatan dibuka membabitkan kes keganasan rumah tangga bagi tempoh Januari hingga Disember tahun lalu.

“Mungkin ada ramai yang terjejas pendapatan atau hilang kerja. Apabila mereka tinggal di rumah, bila nak keluar ada had pergerakan dan sebagainya, maka banyak antara mereka luahkan tekanan perasaan (keganasan) itu kepada keluarga,” katanya selepas menghadiri majlis pelancaran Masjid Sebagai Pusat Transit Keganasan Rumah Tangga di Masjid Wilayah Persekutuan, di sini hari ini.

Rina berkata statistik itu ternyata menunjukkan isu keganasan rumah tangga memerlukan intervensi dan kerjasama pelbagai pihak, dengan itu pihaknya antara lain bekerjasama dengan Jabatan Agama Islam Wilayah Persekutuan (JAWI) bagi menjadikan masjid sebagai pusat transit keganasan rumah tangga.

Beliau berkata dua masjid dipillih sebagai perintis program iaitu Masjid Wilayah Persekutuan Kuala Lumpur dan Masjid Al Ghufran Pinggiran Taman Tun Dr Ismail di sini dengan golongan wanita tanpa mengira bangsa dan agama yang menjadi mangsa keganasan rumah tangga boleh mendapatkan perlindungan di masjid berkenaan.

Masjid itu menyediakan kemudahan bilik asrama sedia ada di masjid, keperluan asas diri serta makan minum sepanjang keberadaan mereka di situ.

“Dalam menyantuni mangsa keganasan rumah tangga di pusat transit ini kelak, setiap mangsa akan dibekalkan dengan kit persalinan mengandungi baju dan seluar, selimut, tuala mandi, peralatan mandi dan keperluan asas wanita,” katanya.

Rina berkata seramai 19 pegawai JAWI juga telah menjalani sesi latihan Skuad Wanita Anti Jenayah (WAJA), iaitu satu modul latihan dibangunkan Jabatan Pembangunan Wanita dengan kerjasama Institut Sosial Malaysia sebagai rujukan oleh pegawai JAWI yang dilantik bertugas di pusat transit itu nanti.

Sementara itu, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, projek berkenaan antara inisiatif di bawah Pelan Pengimarahan Masjid-Masjid Wilayah Persekutuan 2020-2024 melalui teras Sosial, Komuniti dan Alam Sekitar dengan penjenamaan Masjid Prihatin.

Beliau berkata ia bertujuan menyerlahkan lagi fungsi masjid sebagai pusat komuniti setempat yang menyediakan pelbagai kemudahan kepada segenap lapisan masyarakat meliputi keperluan psikososial dan spritual.

Pengarah JAWI Datuk Mohd Ajib Ismail pula berkata, 12 masjid dipilih menjadi pusat aduan dan khidmat kaunseling kepada mangsa keganasan rumah tangga dan mereka yang memerlukan khidmat nasihat, sokongan psikologi dan kaunseling, antaranya Masjid Al Imam Al Ghazali, Bandar Manjalara Kepong dan Masjid Al Qurtubi, Sri Segambut.


Dominant Opto Technologies labur RM1.3 bilion – Ab Rauf

BATU BERENDAM 7 Feb – Pengeluar lampu kenderaan menggunakan teknologi diod pemancar cahaya (LED) Dominant Opto Technologies Sdn. Bhd. beroperasi di negeri ini merekodkan permintaan tinggi daripada pengeluar kenderaan terkemuka dunia.

EXCO Pelaburan negeri, Datuk Seri Ab Rauf Yusoh berkata, syarikat itu berada di tangga keempat sebagai pembekal lampu LED untuk kenderaan mewah.

Ab Rauf berkata, jenama kenderaan terkemuka dunia iaitu BMW X Series antara kenderaan yang akan menggunakan teknologi LED dikeluarkan syarikat berkenaan.

“Kita harap dengan permulaan di Melaka Dominant Opto Technologies, mampu menjadi pelopor teknologi pembuatan LED dan terus berkembang,” katanya katanya pada sidang media selepas lawatan kerja ke syarikat itu, di sini, hari ini.

Sementara itu, Kheng Chiong berkata, operasi syarikat disokong 2,126 pekerja tempatan dan 404 warga negara asing menyasarkan peningkatan 20 peratus hasil perniagaannya dalam sektor terbabit setiap tahun.

Beliau berkata, setakat ini seramai 120 pengkaji tebabit dalam aktiviti penyelidikan dan pembangunan (R&D) membabitkan aspek rekabentuk serta pengubahsuaian agar produk dihasilkan mampu bersaing di peringkat dunia.

“Kita membawa nama Melaka dan Malaysia yang kini berada di tempat keempat dunia sebagai pembekal kepada kenderaan berteknologi tinggi selepas Jerman di tangga pertama diikuti Jepun dan Amerika Syarikat.

“Jadi kita berharap kapasiti produk akan ditingkatkan lagi, malah kita akan membina sebuah lagi bangunan kilang yang baharu setinggi 10 tingkat bagi mengembangkan lagi industri berteknologi ini di Melaka,” katanya.


Jom beli barang buatan Melaka esok

AYER KEROH 11 Februari – Program Kempen Belilah Barangan Buatan Melaka berlangsung di Dataran Sejarah, di sini, esok akan bakal menampilkan 20 usahawan tempatan yang mempromosikan produk masing-masing.

“Antara produk akan ditawarkan adalah makanan, kosmetik, kraftangan, rempah ratus dan sayur-sayuran. Usaha ini turut mendapat kerjasama Lembaga Pemasaran Pertanian Persekutuan (Fama).

“Turut mengambil bahagian adalah Gabungan Pelajar Melayu Semenanjung (GPMS), Kolej Geomatika dan Persatuan Seni dan Budaya Krisna Balaram Melaka,” katanya pada sidang media, semalam.

Hadir sama Pengarah International Institute of GEMA (IIGEMA), Prof. Dr. Kamari Kasan dan Presiden Krishna Balaram Indian Arts & Cultural Society Melaka, Gobee Achudan.


Hina TMJ, polis tahan pembantu penjual buah

BATU PAHAT 12 Julai – Polis menahan seorang lelaki di kediamannya di Ayer Hitam, dekat sini malam tadi, bagi membantu siasatan berhubung isu penghinaan terhadap Tunku Mahkota Johor (TMJ) Tunku Ismail Sultan Ibrahim di media sosial, baru-baru ini.

Ketua Polis Johor Datuk Ayob Khan Mydin Pitchay berkata, pembantu penjual buah berumur 31 tahun itu dipercayai memuat naik sebuah video yang mengandungi kata-kata kesat dan perkataan jelik menerusi akaun instagram @amirul_naito.

Beliau berkata, 10 laporan polis dibuat berhubung video berkenaan, dan siasatan sedang dijalankan mengikut Seksyen 4(1) Akta Hasutan, Seksyen 509 Kanun Keseksaan dan Seksyen 233 Akta Komunikasi dan Multimedia.

“Individu yang ditangkap ini memang ada rekod jenayah di bawah Seksyen 506 dan 427 Kanun Keseksaan dan telah menjalani hukuman pada tahun 2017, dan mengulanginya pada tahun 2020,” katanya dalam sidang media secara dalam talian di laman Facebook Polis Johor, di sini hari ini.

Baru-baru ini, tular satu video berdurasi 32 saat memaparkan seorang lelaki yang mengeluarkan kata-kata jelik serta bernada marah ke atas Tunku Mahkota Johor.

Sementara itu merujuk kepada satu Op Noda, Ayob berkata Sabtu lepas polis menahan 26 individu yang terdiri daripada sembilan warga tempatan dan 17 warga asing, dipercayai terlibat dalam kegiatan pelacuran di bandar raya ini antara pukul 6.30 petang dan 10 malam.

Beliau berkata modus operandi sindiket berkenaan yang dipercayai mula aktif semenjak Mei lepas, menjadikan rumah persendirian, rumah kedai dan apartmen sebagai tempat menjalankan kegiatan berkenaan, bagi mengaburi pihak berkuasa, apabila hotel tidak dibuka sepanjang tempoh pelaksanaan Perintah Kawalan Pergerakan (PKP).

“Kumpulan sindiket ini turut menggunakan aplikasi telefon pintar (MICHAT) sebagai medium iklan promosi dan berhubung dengan pelanggan, antara MICHAT yang dikenal pasti adalah Mei Mei, Tai Guo Cun, Yue Nan Wa dan JB Escort.

“Sembilan warga tempatan direman selama tiga hingga enam hari manakala 17 warga asing yang bertindak sebagai penjaga premis dan pekerja seks ditahan selama 14 hari sehingga 24 Julai depan,” katanya.

Kes disiasat di bawah Seksyen 373 Kanun Keseksaan, Sek 372 B Kanun Keseksaan, Seksyen 6(1)(c) Akta Imigresen 1959/63 dan Seksyen 15(1)(c) Akta Imigresen 1959/63.


‘Saya amat kecewa dengan keputusan Mahkamah Rayuan hari ini- Najib

KUALA LUMPUR 8 Dis- Bekas Perdana Menteri, Datuk Seri Najib Tun Razak melahirkan kekecewaannya terhadap keputusan Mahkamah Rayuan yang mengekalkan sabitannya terhadap kes salah guna kuasa, pecah amanah dan pengubahan wang haram dana SRC International Sdn Bhd.

Beliau dalam sidang media atas taliannya menerusi Facebook miliknya hari ini memaklumkan sudah memberi arahan kepada pasukan peguam belanya untuk menfailkan rayuan ke Mahkamah Persekutuan secepat mungkin.

“Saya telah minta peguam untuk membuat rayuan ke Mahkamah Persekutuan dengan segera,” katanya dalam sidang media secara dalam talian di laman Facebook rasminya hari ini.

Sidang media terbabit dibuat sejurus selepas tiga hakim Mahkamah Rayuan sepakat mengekalkan sabitan bersalah ke atas Najib yang dibuat Mahkamah Tinggi Kuala Lumpur sebelum ini.

“Jika anda bercakap mengenai aib negara, ada isu skandal lain seperti skandal berkaitan forex (tukaran mata wang asing) yang menyebabkan kerugian RM31 bilion.

Sebelum ini Najib memohon untuk mengetepikan keputusan Mahkamah Tinggi Kuala Lumpur pada 28 Julai tahun lepas yang mendapati dia bersalah atas satu pertuduhan salah guna jawatan sebagai perdana menteri, tiga pertuduhan pecah amanah jenayah, dan tiga pertuduhan pengubahan wang haram melibatkan RM42 juta dana SRC.

“Sebagai seorang yang beragama Islam saya nak nyatakan saya tidak tahu, tidak minta, tidak arahkan sesiapa untuk pindah RM42 juta itu ke akaun peribadi saya,” katanya.


Tiada kenaikan harga sayur hingga 200 peratus – KPDNHEP

KUALA LUMPUR, 25 Nov – Hasil siasatan Kementerian Perdagangan Dalam Negeri dan Hal Ehwal Pengguna (KPDNHEP) mendapati harga sayur dikatakan meningkat hingga 200 peratus tidak berlaku seperti didakwa Persatuan Pengguna Pulau Pinang (CAP), Selasa lepas.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata hasil siasatan pegawai penguat kuasa kementerian turut mendapati persatuan itu tidak dapat menentukan lokasi berlaku kenaikan harga itu.

“(Mengenai) harga sayur yang dikatakan hingga 200 peratus kenaikan, tetapi hasil siasatan kita mendapati bahawa bila kita tanya di mana ia berlaku, tidak ada.

“…bila pegawai penguat kuasa kita ke lapangan untuk melihat dan meninjau apa yang dimaklumkam, jadi bila tanya CAP mereka tidak boleh tentukan di mana, cuma mereka kata hanya cakap-cakap,” katanya ketika menggulung perbahasan Rang Undang-undang Perbekalan 2022 peringkat jawatankuasa bagi kementerian itu di Dewan Rakyat hari ini.

Terdahulu, beberapa Ahli Parlimen ketika sesi perbahasan membangkitkan isu mengenai kenaikan harga barang seperti sayur dan roti yang dikatakan begitu tinggi sehingga memberi kesan kepada rakyat.

Sehubungan itu, Rosol menyeru rakyat supaya memaklumkan kepada saluran KPDNHEP seperti di portal e-Aduan sekiranya mendapati berlaku kenaikan harga barang yang mendadak supaya pegawai penguat kuasa dapat memantau dan mengambil tindakan secepat mungkin.

Mengenai isu kenaikan harga roti oleh syarikat pengeluar roti terkemuka negara pada 1 Dis ini, beliau berkata kementerian akan menjalankan siasatan untuk mengenal pasti perkara itu.


Sibukkan diri dengan ibadah pada 10 malam terakhir – Sheikh Mohamed

TANJUNG BIDARA 15 April – Umat Islam harus fokus melakukan ibadah sepanjang Ramadan, terutama pada 10 malam terakhir, kata Ahli Majlis Fatwa Mesir, Sheikh Mohamed Abdel Aziz Ghonim.

“Pada 10 malam terakhir, jangan kita menyibukkan diri beli-belah di pasar raya, sebaliknya sibukkan diri dengan qiam atau menghidupkan malam dengan beribadah untuk mendapatkan ganjaran besar Malam Lailatul Qadr,” katanya.

Beliau yang fasih berbahasa Melayu meminta jemaah berdoa dan bersedekah sepanjang Ramadan kerana ganjaran pahalanya digandakan berpuluh kali berbanding pada bulan biasa.

Beliau yang juga Mufti Pusat Islam di Paris, Perancis berkata, sedekah bukan setakat perbuatan memberikan wang atau makanan kepada orang lain, sebaliknya ia turut membabitkan aspek yang menyeluruh dalam sistem kehidupan.

Katanya, umat Islam yang berpuasa Ramadan harus memastikan silaturahim sesama adik-beradik dan orang lain harus sentiasa dipastikan dalam keadaan baik bagi memastikan puasa mereka diterima Allah.

Sheikh Mohamed, 40, dijemput Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh untuk mengimamkan solat berkenaan di beberapa masjid di sekitar Masjid Tanah sejak 4 April lalu dan bakal pulang ke Perancis pada Isnin ini.


Jangan ganggu kawasan ekskavasi Kota Syahbandar

MELAKA 15 April. – Kerajaan negeri memberi amaran kepada pencari harta karun agar tidak sesekali mengganggu tapak penemuan serpihan kayu yang dipercayai daripada struktur kapal dagang atau perang Zaman Kesultanan Melayu Melaka, di kawasan tambakan di Kota Syahbandar, Pulau Melaka di sini baru-baru ini.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata, ini kerana kawasan tersebut terletak di bawah Akta Warisan Kebangsaan dan bidang kuasa kerajaan negeri, mana-mana penceroboh boleh dikenakan tindakan undang-undang.

“Jadi kami minta mereka ini jangan masuk dalam kawasan tersebut, lagipun berbahaya korek lubang di situ dan kalau terjadi apa-apa, siapa hendak bertanggungjawab,” katanya kepada pemberita selepas merasmikan Bufet Ramadan sempena kempen Melakan Visit Melaka di sini malam tadi.

Mengulas mengenai perkembangan penemuan serpihan kayu yang dianggarkan lebih 500 tahun itu, Muhammad Jailani berkata kerajaan negeri telah memperuntukkan sebanyak RM100,000 sebagai dana kecemasan untuk menjalankan kerja-kerja ekskavasi dengan segera.

Selain papan yang dipercayai berusia lebih 500 tahun itu, beberapa keping duit syiling lama, tembikar serta alatan besi lama turut ditemukan berhampiran serpihan kayu itu dan kerja-kerja ekskavasi di kawasan berkenaan bermula sejak akhir Mac lalu oleh Jabatan Warisan Negara bersama penyelidik yang diketuai Perbadanan Muzium Melaka (Perzim).

Dalam pada itu, beliau memohon agar pengurusan hotel yang menganjurkan bufet Ramadan, agar mematuhi prosedur operasi standard (SOP) supaya isu pelanggaran SOP oleh pengunjung di beberapa bazar Ramadan tidak berlaku di hotel.

“Setakat dua hotel yang saya kunjungi sepanjang dua hari ini, saya tengok pematuhan SOP itu ada… jalan masuk dan jalan keluar tak sama, pemeriksaan suhu dan pengimbas MySejahtera pun ada.


Banjir di pantai timur, Johor diramal tidak seburuk 2006,2014 – MetMalaysia

KUALA LUMPUR, 5 Jan – Situasi banjir ketika ini khususnya di negeri-negeri pantai timur Semenanjung dan Johor diramalkan tidak seburuk seperti yang pernah melanda negeri-negeri berkenaan sebelum ini, kata Ketua Pengarah Jabatan Meteorologi Malaysia (MetMalaysia) Jailan Simon.

“Maknanya banjir berlaku seperti biasa, kita tak jangkakan sebesar 2014 atau 2013 di Kemaman (Terengganu), begitu juga di Johor kita tak jangkakan banjir sebesar 2006 dan 2007. Jadi, tahun ini lebih kurang banjir biasa, cuma tahun ini di Pahang agak besar sikit,” katanya pada sidang media di Pusat Ramalan dan Amaran Banjir Negara, di sini hari ini.

Turut hadir Ketua Setiausaha Kementerian Alam Sekitar dan Air (KASA) Datuk Seri Dr Ir Zaini Ujang dan Ketua Pengarah Jabatan Pengairan dan Saliran Datuk Ir Nor Hisham Mohd Ghazali.

Jailan berkata dari segi ramalan terkini, pihaknya masih mengekalkan amaran cuaca waspada di Kelantan dan Terengganu, namun amaran berkenaan telah ditamatkan bagi Johor dan Pahang.


PRN Johor: Penceramah dibenar buka pelitup muka ketika berkempen

JOHOR BAHRU, 7 Mac – Prosedur operasi standard (SOP) pencegahan COVID-19 bagi Pilihan Raya Negeri (PRN) Johor, kini membenarkan penceramah untuk membuka pelitup muka ketika menyampaikan ceramah atau syarahan semasa berkempen.

Suruhanjaya Pilihan Raya (SPR) mengeluarkan SOP pencegahan COVID-19 terkini itu, hari ini yang dibuat berdasarkan cadangan pindaan dan tambahan daripada Kementerian Kesihatan (KKM) dan Majlis Keselamatan Negara (MKN).

Berdasarkan SOP berkenaan, semua yang hadir ceramah, syarahan atau kempen, hendaklah sentiasa memakai pelitup muka serta mengekalkan penjarakan fizikal sekurang-kurangnya satu meter antara individu.

Bagi aktiviti mesyuarat parti, SOP itu menyatakan semua individu yang hadir diwajibkan memakai pelitup muka sepanjang masa, dan menjaga penjarakan fizikal sekurang-kurangnya satu meter, selain aktiviti bersalaman adalah dilarang.

“Pindaan pada SOP pencegahan COVID-19 itu berkuat kuasa serta merta,” menurut SPR yang berharap semua pihak mematuhi undang-undang, peraturan, etika kempen serta garis panduan pencegahan COVID-19 tersebut, bagi memastikan kelancaran proses pilihan raya dan tidak menggugat ketenteraman dan keselamatan awam.


Bantuan kepada anak-anak kehilangan ibu bapa akibat COVID-19 akan segera diserah

KUALA LUMPUR, 18 Mac – Kerajaan melalui Yayasan Keluarga Malaysia akan menyegerakan penyerahan sumbangan kepada anak-anak yang kehilangan ibu atau bapa atau kedua-duanya sekali akibat COVID-19, yang belum menerima bantuan itu.

Perdana Menteri Datuk Seri Ismail Sabri Yaakob berkata bantuan secara sekali beri itu, bagi membantu anak-anak itu dari peringkat sekolah hingga universiti.

“Saya telah beritahu Ketua Setiausaha Negara (Tan Sri Mohd Zuki Ali), kita akan bayar terus kepada penerima (di seluruh negara) bagi meringankan beban mereka, terutamanya sesi persekolahan bermula Isnin ini serta beberapa institusi pengajian tinggi juga telah bermula,” katanya.

Beliau berkata demikian pada Majlis Penyampaian Sumbangan Yayasan Keluarga Malaysia yang turut dihadiri Menteri Pembangunan Luar Bandar Datuk Seri Mahdzir Khalid, Menteri Wilayah Persekutuan Datuk Seri Shahidan Kassim dan Menteri Pengajian Tinggi Datuk Seri Dr Noraini Ahmad.

Seorang penerima Khairil Rizal, 42, yang kehilangan isteri akibat COVID-19 Ogos lepas berkata beliau kini menjaga tiga anaknya yang berusia 13, 10 dan enam tahun.

“Terima kasih atas bantuan ini, kebetulan sekolah dah nak buka, masing-masing dah bersekolah, kos tinggi…tahun lepas saya berbelanja hampir RM2,000 untuk sekolah anak-anak.

“Sebelum ini saya berniaga secara dalam talian yang diusahakan bersama isteri, sejak arwah tiada, pendapatan kami terjejas. Isteri dijangkiti COVID-19 ditahap lima, dia terpaksa ditidurkan dan berada di hospital selama sebulan,” katanya kepada Bernama.

Ernah Tokol, 32, pula kehilangan suami pada September lepas dan dia kini menyara empat anak berusia antara satu hingga 12 tahun.

Katanya pemergian suami Mohd Affendi Amir Hamzah, 35, memberi kesan terhadap pendapatan serta emosi keluarga, bagaimanapun keadaan semakin pulih dan anak-anak dapat menerima kehilangan orang tersayang.

“Sekarang ini saya dibantu keluarga suami menguruskan kedai makan, terima kasih bantuan ini, sekurang-kurangnya dapat meringankan kewangan saya dan keluarga,” katanya.- BERNAMA


Paras air melebihi tahap bahaya di tiga negeri – JPS

KUALA LUMPUR, 11 Dis – Tiga stesen kendalian Jabatan Pengairan dan Saliran (JPS) di Pahang, Johor dan Kelantan menunjukkan paras air melebihi tahap bahaya.

Di Pahang paras air melebihi tahap bahaya di stesen Sungai Lipis di Batu Malim, Raub, manakala di Johor melibatkan stesen di Sungai Muar di Kampung Awat, Segamat, dan di Kelantan di stesen Rantau Panjang, Pasir Mas.

Amaran dan ramalan banjir terkini serta maklumat kenaikan aras sungai serta kadar lebat hujan boleh diperolehi melalui laman sesawang rasmi berkenaan atau akaun twitter Public Infobanjir.

Sementara itu, Jabatan Meteorologi (MetMalaysia) dalam kenyataan berasingan mengeluarkan ramalan cuaca signifikan di seluruh negara selama tiga hari bermula hari ini hingga Selasa.

MetMalaysia memaklumkan ribut petir dijangka berlaku petang ini di beberapa kawasan di seluruh negara kecuali Kelantan dan Terengganu yang hanya mengalami hujan.

Pada sebelah malam, hujan dijangka berlaku di seluruh Semenanjung, Sabah (di Pantau Barat dan Kudat) dan Sarawak (kecuali Miri dan Limbang), manakala ribut petir diramal di Sabah melibatkan Pedalaman, Tawau, Sandakan dan Labuan.

Ribut petir juga diramalkan berlaku pagi esok di Labuan dan Tawau, Sabah, manakala hujan diramalkan di seluruh negara kecuali Perlis, Kedah, Perak, Kuala Lumpur, Putrajaya, Sabah (Sandakan) dan Sarawak (Kuching, Serian, Samarahan, Sri Aman, Betong, Sarikei, Sibu, Kapit, Miri dan Limbang).

Pada malam esok pula, hujan dijangka melanda seluruh negara kecuali Perlis, Kuala Lumpur, Putrajaya, Melaka, Sarawak (Sri Aman, Betong, Sarikei dan Sibu) serta Sabah (Tawau dan Kudat).

Pada Selasa, MetMalaysia menjangkakan hujan pada sebelah pagi di Labuan, Terengganu, Pulau Pinang, Kelantan, Pahang, Negeri Sembilan, Melaka dan Johor, manakala pada sebelah petang ribut petir dijangka di seluruh negara kecuali Kelantan, Terengganu, Pahang dan Sabah (Kudat).

Hujan turut diramal pada waktu malam di Semenanjung kecuali Perlis, Sarawak dan beberapa kawasan di Sabah (Pedalaman, Pantai Barat, Sandakan, Kudat) dan Labuan. — BERNAMA


Enam pelajar MRSM Sultan Azlan Shah positif COVID-19

PARIT BUNTAR, 2 Dis – Seramai enam pelajar tingkatan lima di Maktab Rendah Sains Mara (MRSM) Sultan Azlan Shah di Kuala Kangsar, dilaporkan positif COVID-19 seperti yang disahkan Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin.

Sementara itu, Pengerusi Jawatankuasa Pendidikan, Pengajian Tinggi dan Sumber Manusia Perak Ahmad Saidi Mohamad Daud berkata beliau masih menunggu laporan secara terperinci dari Kementerian Pendidikan, KKM dan Majlis Amanah Rakyat (Mara).

“Kes ini sedang disiasat dan setakat ini segala bentuk tindakan kita serahkan kepada Kementerian Pendidikan,” katanya pada sidang media selepas menghadiri Program Penyerahan Bantuan Mahasiswa Perak 2.0 peringkat Dewan Undangan Negeri (ADUN) Kuala Kurau di sini hari ini.

Terdahulu pada program berkenaan Ahmad Saidi berkata seramai 32 orang mahaisiswa menerima bantuan RM150 bagi kegunaan pembelajaran dari Pusat Aspirasi Anak Perak (Pasak).

Ahmad Saidi berkata sebanyak 11,000 daripada 20,000 permohonan bantuan diterima Pasak telah diluluskan, dan setakat ini hanya 2,000 orang sahaja mahasiswa yang dipilih menerima bantuan itu. – BERNAMA


Pembukaan prasekolah, tadika tidak akan ditangguhkan – Dr Mah

IPOH 23 Jun – Pembukaan prasekolah, tabika serta tadika kerajaan dan swasta yang dijadual bermula 1 Julai ini tidak akan ditangguhkan, kata Timbalan Menteri Pendidikan I Datuk Dr Mah Hang Soon.

Beliau berkata ini kerana keputusan membuka semula adalah disebabkan permintaan daripada ibu bapa bekerja yang memerlukan anak mereka dihantar semula ke prasekolah atau tadika.

“(Pembukaan semula prasekolah) perlu diteruskan …jika ada prasekolah yang mempunyai masalah nanti kita cuba selesaikan. Persiapan telah kita buat dan ambil maklum bila ada keperluan, dan telah diberi kelulusan, perlu diteruskan,” katanya.

Dr Mah berkata demikian ketika ditemui pemberita selepas mengadakan lawatan kerja bagi meninjau persiapan sempena pembukaan semula sesi persekolahan melibatkan pelajar Tingkatan Lima dan Tingkatan Enam mulai esok di Sekolah Menengah Kebangsaan Convent di sini yang turut disertai Pengarah Pendidikan Perak Dr Mohd Suhaimi Mohamed Ali hari ini.

Semalam, Kesatuan Perkhidmatan Perguruan Kebangsaan Semenanjung Malaysia (NUTP) meminta agar kerajaan menangguhkan pembukaan prasekolah dan tadika yang dijadual bermula 1 Julai ini.

Presiden NUTP Aminudin Awang berkata pihaknya mendapati kebanyakan prasekolah dan tadika belum bersedia untuk beroperasi berikutan kekangan infrastruktur dalam memenuhi prosedur operasi standard (SOP) yang ditetapkan kerajaan.

Sementara itu, Dr Mah berkata berdasarkan hasil lawatan pihak Kementerian Pendidikan ke beberapa sekolah menengah mendapati segala persiapan berjalan lancar dan sempurna sebelum sesi persekolahan bermula esok.

“Kita akan teruskan lawatan ke sekolah yang lain untuk memastikan kesemua sekolah telah bersiap siaga untuk pembukaan semula sekolah dan setakat ini didapati kesemuanya bersiap sedia,” katanya.


Kerajaan pastikan pelaksanaan strategi dalam bajet 2022 teratur – PM

KUALA LUMPUR, 22 Jan – Kerajaan bertekad untuk memastikan pelaksanaan teratur bagi kesemua strategi digariskan dalam Bajet 2022 bagi memastikan kesejahteraan rakyat, sektor perniagaan berdaya tahan dan memacu pertumbuhan ekonomi yang makmur dan mampan.

Perdana Menteri Datuk Seri Ismail Sabri Yaakob berkata bagi tujuan itu, kerajaan menubuhkan sebuah Jawatankuasa Pemantauan Bajet 2022 (JPB 2022) untuk memantau pelaksanaan dan prestasi inisiatif di bawah bajet berkenaan.

Beliau berkata jawatankuasa tersebut juga akan mencadangkan penyelesaian, intervensi dan perubahan dasar yang sesuai bagi memastikan pelaksanaan sempurna Bajet 2022 yang bernilai RM332.1 bilion.

“Proses pemantauan juga akan melibatkan kerjasama rapat dengan kementerian dan agensi pelaksana bagi memastikan penyaluran manfaat Bajet 2022 dan penyampaian perkhidmatan awam yang efisien dan efektif.

“Selain itu, JPB 2022 juga akan meneliti tahap keberhasilan inisiatif-inisiatif di bawah Bajet 2022 dan akan mempertimbangkan semula jumlah peruntukan bagi inisiatif-inisiatif yang berkaitan, jika perlu,” katanya dalam kenyataan di sini hari ini.

Ismail Sabri berkata pakar-pakar industri juga akan dijemput menghadiri mesyuarat JPB 2022 untuk memberi maklum balas profesional, jika perlu selain mengalu-alukan maklum balas daripada rakyat dan sektor perniagaan mengenai pelaksanaan Bajet 2022.

Berkaitan bencana banjir yang meninggalkan impak lebih teruk dari tahun-tahun sebelum ini, Perdana Menteri menegaskan bahawa pelaksanaan agenda kelestarian juga diberi perhatian khusus dalam penyediaan Bajet 2022.

“Sehubungan itu, Bajet 2022 memperuntukkan antara lain sejumlah RM450 juta bagi pemuliharaan dan pemeliharaan alam sekitar dan biodiversiti, dan penerbitan Sukuk Kelestarian bernilai RM10 bilion bagi mencapai strategi pembangunan mampan negara.

“Kerajaan juga berharap agar semua segmen Keluarga Malaysia akan bekerjasama dalam menjayakan pelaksanaan langkah-langkah Bajet 2022 bagi kesejahteraan kita bersama,” katanya.

Keahlian tetap Jawatankuasa Pemantauan Bajet 2022 terdiri daripada Ismail Sabri selaku pengerusi, Menteri Kewangan Tengku Datuk Seri Zafrul Tengku Abdul Aziz sebagai pengerusi ganti, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.

Turut menganggotai jawatankuasa berkenaan adalah Ketua Setiausaha Perbendaharaan, Ketua Pengarah Unit Perancangan Ekonomi (EPU), Ketua Pengarah Unit Penyelarasan Pelaksanaan (ICU), Timbalan Ketua Setiausaha Perbendaharaan (Dasar) dan Pengarah Pejabat Belanjawan Negara, Kementerian Kewangan.

Selain itu, turut menyertai jawatankuasa berkenaan adalah Setiausaha Bahagian Cukai, Kementerian Kewangan dan Ketua Pegawai Eksekutif, Unit Pelaksanaan dan Koordinasi Stimulus Ekonomi Antara Agensi Nasional (LAKSANA), Kementerian Kewangan.- BERNAMA


COVID-19: 1,041 kes baharu, tiga kematian

KUALA LUMPUR, 21 Nov – Malaysia hari ini mencatatkan 1,041 kes baharu COVID-19, menjadikan jumlah kes positif dalam negara sebanyak 53,679 kes, kata Ketua Pengarah Kesihatan Tan Sri Dr Noor Hisham Abdullah.

Menurutnya ia menjadikan bilangan kes aktif dengan kebolehjangkitan COVID-19 adalah 12,854 kes, manakala jumlah kes pulih hari ini adalah 1,405 kes menjadikan jumlah kumulatif kes pulih sebanyak 40,493.

Beliau berkata daripada 1,041 kes baharu hari ini, sebanyak 1,039 kes adalah penularan dalam negara manakala bakinya adalah kes import yang mendapat jangkitan dari luar negara.

Katanya tiga negeri yang mencatatkan kes tertinggi hari ini adalah Selangor dengan 402 kes (38.6 peratus), diikuti Sabah 346 kes (33.2 peratus) dan Negeri Sembilan 121 kes (11.6 peratus).

“Pelaporan kes positif COVID-19 yang tinggi di Selangor berpunca daripada pertambahan kes bagi Kluster Teratai iaitu sebanyak 298 kes (74.1 peratus),” katanya dalam kenyataan mengenai perkembangan COVID-19. BERNAMA


REMBIA 10 Julai – Kerajaan mengumumkan hari Jumaat diangkat sebagai Hari Tulisan Jawi sekali gus mampu memperkasa dan memartabatkan tulisan yang membawa kepada pembentukan negara ini suatu ketika dahulu.

Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri berkata, cadangan terbabit telah mencapai sebulat suara dipersetujui sebaik dibentangkan pada Mesyuarat Kabinet pada Rabu lalu.

“Ini juga adalah kepentingan kita bagi mempertahankan budaya yang telah sekian lama kita warisi, jika tidak dimartabatkan siapakah lagi yang akan mengangkat tulisan ini selain kita sendiri,” katanya.

Beliau berkata demikian pada sidang media selepas merasmikan Program Inspirasi Musaadah COVID-19 Yayasan Pembangunan Ekonomi Islam (YaPEIM) di Kompleks Japerun Rembia, di sini hari ini.

Tambah Zulkifli kerajaan hari ini telah menyusun atur dan akan jadikan tulisan berkenaan diangkat dan digabungkan dengan dua tulisan iaitu rumi dan jawi pada setiap urusan rasmi.


Majikan diingatkan patuhi akta berkaitan penginapan pekerja

BANDARAYA MELAKA 24 Feb. – Majlis Keselamatan Negara (MKN) mengulangi penegasan kepada semua majikan di negeri agar mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) bagi mengelak dikenakan tindakan.

Pengarah MKN Melaka, Mohd Nasrul Menhat berkata, pematuhan terhadap akta itu amat penting kerana antara punca peningkatan mendadak jangkitan COVID-19 disebabkan pengabaian aspek kebersihan dan keselesaan di penempatan pekerja termasuk bilik atau asrama yang sesak.

Beliau berkata, perkara tersebut perlu dipandang serius oleh setiap majikan yang menggaji pekerja asing terutama sektor perkilangan yang merekodkan 128 kluster setakat ini iaitu tertinggi berbanding sektor lain.

“Menerusi pemeriksaan dilakukan pihak berkuasa misalnya, ada kes sebuah rumah menempatkan lebih 20 pekerja sedangkan had dibenarkan hanya enam pekerja saja bagi keselesaan,” kata dalam progam bual bicara ‘Dialog bersama MelakaFM’, di sini hari ini.

Mohd Nasrul berkata, majikan juga perlu menanggung pemindahan dan kos ujian saringan terhadap pekerja mereka selain perlu melaksanakan pemantauan terhadap pekerja sama ada semasa dan selepas tempoh bekerja.

“Pergerakan keluar pekerja dari tempat bekerja juga perlu diminimumkan seperti menghantar wakil untuk membeli barangan keperluan bagi memutuskan rantaian wabak ini,” katanya.

Dalam pada itu, ujarnya, prosedur operasi standard (SOP) di tempat kerja perlu diperketatkan bagi membendung penularan COVID-19 kerana MKN mendapati masih berlaku pelanggaran.


COVID: Dua hari berturut-turut kes baharu melebihi 17,000

KUALA LUMPUR 29 Julai – Kes baharu positif COVID-19 hari ini dilaporkan sebanyak 17,170 menjadikannya hari kedua berturut-turut negara ini merekodkan kes melebihi 17,000.

Ketua Pengarah Kesihatan Tan Sri Dr Noor Hisham Abdullah menerusi ciapan di Twitter berkata, jumlah kumulatif kes dalam negara kini meningkat kepada 1,078,646.

“Selain itu, Kedah merekodkan 1,212 kes; Johor (1,054); Negeri Sembilan (884); Sabah (776); Pahang (638); Kelantan (615); Perak (596); Sarawak (582); Pulau Pinang (554); Terengganu (437) dan Melaka (416),” katanya.


Ismail Sabri mula bertugas di Perdana Putra hari ini

PUTRAJAYA  22 Ogos –  Walaupun belum melapor diri secara rasmi, Perdana Menteri Datuk Seri Ismail Sabri Yaakob yang baharu sahaja mengangkat sumpah jawatan semalam, telah memulakan tugas di pejabatnya di Perdana Putra hari ini.

Diiringi oleh beberapa pembantu dan pegawainya dari Jabatan Perdana Menteri (JPM), mereka berkumpul dengan mematuhi prosedur operasi standard (SOP) yang ketat di blok utama Perdana Putra, yang menempatkan pejabat Perdana Menteri, untuk perancangan harian dan masa depan serta mempersiapkan ucapan sulungnya kepada rakyat Malaysia.

Beliau tiba di Perdana Putra hampir jam 11 pagi tadi, sebelum keluar selepas 3 petang dan turut melambai dari kenderaannya kepada anggota media yang berkumpul di luar bangunan itu, ketika meninggalkan pejabat.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.


KTMB sedia dua perkhidmatan tren ETS tambahan sempena Tahun Baharu Cina

KUALA LUMPUR, 8 Jan – Keretapi Tanah Melayu Berhad (KTMB) akan menyediakan dua perkhidmatan tren elektrik (ETS) tambahan bagi laluan KL Sentral ke Padang Besar dan sebaliknya sempena sambutan Tahun Baharu Cina tidak lama lagi.

KTMB dalam kenyataan hari ini memaklumkan tiket tren tambahan itu akan mula dijual pada Isnin ini (9 Jan) bagi perjalanan pada 19 hingga 24 Jan depan.

“Perkhidmatan ETS tambahan ini akan berlepas dari KL Sentral pada 5.05 petang dan tiba di Padang Besar 10.34 malam manakala dari Padang Besar, tren ETS akan berlepas pada 11 pagi dan tiba di KL Sentral 4.36 petang.

Kenyataan berkenaan memaklumkan inisiatif itu sebagai memenuhi permintaan penumpang yang tinggi ketika musim perayaan serta menggalakkan orang ramai menggunakan pengangkutan awam untuk pulang ke kampung halaman dengan selesa dan selamat.

“Orang ramai digalak untuk mendapatkan tiket melalui aplikasi KTM Mobile (KITS) atau di laman sesawang KTMB www.ktmb.com.my bagi pembelian tanpa tunai yang lebih mudah dan pantas.

“Hubungi Pusat Panggilan KTMB di 03-2267 1200 atau layari saluran media baharu di media sosial rasmi KTMB untuk sebarang pertanyaan lanjut,” katanya.


Kerajaan tumpu usaha tangani kelembapan ekonomi – Tengku Zafrul

KUALA LUMPUR 3 Julai – Kerajaan sedang memberi tumpuan terhadap usaha bagi menangani kelembapan ekonomi negara sebelum bertindak merangka Belanjawan 2021.

Malah, Menteri Kewangan Tengku Datuk Seri Zafrul Abdul Aziz menegaskan kementerian terbabit akan turut melibatkan rakyat serta komuniti perniagaan bagi mendapatkan input untuk belanjawan berkenaan.

“Kita telah meneliti keadaan, melihat rakyat yang (kembali) bekerja serta ekonomi yang semakin meningkat. Inilah yang berlaku dan diharapkan Belanjawan 2021 itu dapat memaparkan serta berasaskan momentum tersebut,” katanya kepada pemberita selepas mengunjungi Pertubuhan Keselamatan Sosial (Perkeso) di Jalan Ampang di sini, hari ini.

“KDNK untuk suku kedua masih belum diumumkan…namun kita semua tahu bahawa sebahagian besar daripada tempoh itu meliputi Perintah Kawalan Pergerakan dan akan mencatat pertumbuhan negatif,” katanya.

Pada 25 Jun lepas, pihak Tabung Kewangan Antarabangsa (IMF) menyemak semula unjuran ekonomi Malaysia yang menguncup kepada 3.8 peratus tahun ini berbanding penguncupan 1.7 peratus yang dibuatnya sebelum ini.          Sementara itu, Bank Dunia berkata KDNK Malaysia dijangka menguncup kepada 3.1 peratus tahun ini berikutan kelembapan kegiatan ekonomi akibat pandemik COVID-19 serta langkah-langkah bagi membendung penularannya.

Selain itu, Tengku Zafrul mengingatkan walaupun tempoh buruk bagi Malaysia mungkin telah berakhir namun semua pihak perlu berwaspada dan tidak terlalu selesa dengan keadaan COVID-19.

“Kita mengandaikan tiada lagi (kes jangkitan). Sekiranya gelombang kedua tidak berlaku, kita sepatutnya berada pada kedudukan untuk mencapai unjuran bagi 2021.


13 laluan di N.Sembilan ditutup susulan tanah runtuh, banjir

Pengarah Jabatan Kerja Raya (JKR) Negeri Sembilan Ir Wan Hasnan Wan Musa berkata laluan berkenaan melibatkan Tampin iaitu sebanyak tujuh jalan, Jelebu (4), Jempol (3), Kuala Pilah (2) dan satu di Seremban.

Antara jalan tersebut ialah Jalan Segamat-Gemas, Londah-Gemas, Jelai-Bahau, Jeram Toi, Kuala Klawang-Genting Peras, Felda Titi dan Stesen Pemancar Gelombang Telapak Buruk.

“Pembukaan jalan ini akan dilakukan dalam tempoh terdekat selepas selesai kerja pembaikan selain bergantung kepada keadaan semasa jalan berkenaan selepas banjir. JKR akan sentiasa berusaha mencari jalan alternatif dan menguar-uarkan kepada pengguna,” katanya kepada Bernama di sini hari ini.

Justeru, beliau menasihatkan kepada semua pengguna jalan raya untuk merancang perjalanan dan sentiasa berwaspada dengan papan tanda amaran banjir serta jalan ditutup selain menggunakan laluan alternatif untuk ke destinasi masing-masing.

“Pengguna juga boleh merujuk laman sesawang bilik gerakan bencana (BiGBen) JKR iaitu di bencanaalam.jkr.gov.my atau boleh hubungi talian 06-7659659/9614 untuk mengetahui perkembangan terkini bencana dan keadaan jalan raya,” katanya. – BERNAMA


Polis P.Pinang jalankan siasatan terperinci dua anggota trafik iring kenderaan

GEORGE TOWN, 8 Mei – Polis Pulau Pinang menjalankan siasatan terperinci berhubung satu rakaman video yang memaparkan seorang lelaki memandu sebuah kenderaan dan diiringi oleh dua anggota polis trafik menggunakan motosikal milik Polis Diraja Malaysia (PDRM) di Jalan Bukit Gambir, dekat sini.

Ketua Polis Pulau Pinang Datuk Mohd Shuhaily Mohd Zain berkata pihaknya juga telah membuka satu kertas siasatan tatatertib ke atas dua anggota polis negeri itu susulan video yang tular di media sosial sejak semalam.

“Pada Sabtu (semalam) kira-kira pukul 8.36 malam terkesan satu rakaman video yang tular berdurasi 20 saat, dimuat naik oleh pemilik akaun anwarazeez dan rakaman tersebut memaparkan seorang lelaki (orang awam) memandu sebuah kenderaan dan diiringi dua anggota polis trafik menggunakan motosikal milik PDRM.

“Pihak Kontinjen Pulau Pinang mengesahkan berkenaan kejadian yang berlaku di Jalan Bukit Gambir itu dan pihak polis tidak akan berkompromi dengan mana-mana pegawai polis yang melakukan salah laku berkenaan,” katanya dalam kenyataan hari ini.

Menerusi klip video itu yang dimuat naik di laman sosial Facebook, kelihatan dua anggota polis trafik mengiringi kenderaan yang didakwa dipandu oleh seorang anak Ahli Parlimen.

Paparan video berkenaan mendapat kecaman warganet yang tidak berpuas hati dengan individu tersebut yang menggunakan khidmat anggota polis trafik bagi meredah kesesakan jalan raya di Pulau Pinang.- BERNAMA


DUN Merlimau: 500 ekor ayam licin dalam setengah jam

Program anjuran Pergerakan Pemuda UMNO Bahagian Jasin itu antara lain untuk membantu orang ramai membeli ayam segar pada harga serendah RM5 sekilogram, terhad untuk dua ekor sahaja setiap keluarga.

Ahli Dewan Undangan Negeri (ADUN) Merlimau merangkap Ketua Pemuda UMNO Jasin Dr Muhamad Akmal Saleh berkata, program itu diadakan bertujuan meringankan beban orang kampung dalam membeli barang basah sempena menyambut Ramadan yang akan bermula esok.

“Alhamdulilah Pasar Pemuda UMNO Jasin selesai jual 500 ekor ayam untuk semua orang kampung dalam tempoh 30 minit. Insya-Allah kita buat lagi bulan depan ya.


ADUN Melor meninggal dunia

KOTA BHARU 30 April. – Ahli Dewan Undangan Negeri (ADUN) Melor Dr Yusnan Yusof meninggal dunia di kediamannya di sini awal pagi tadi.

Turut dimaklumkan bahawa solat jenazah diadakan selepas solat Jumaat di Masjid Muhammadi, Kota Bharu dan jenazah akan dikebumikan di Tanah Perkuburan Pondok Haji Hassan, Ketereh.

“Mewakili saf kepimpinan kerajaan Kelantan dan PAS Kelantan saya merakamkan ucapan takziah kepada seluruh ahli keluarga Allahyarham. Semoga Allah mencucuri rahmat ke atas roh Allahyarham dan ditempatkan bersama orang-orang yang beriman,” katanya.

Menurutnya, Allahyarham Yusnan yang juga Timbalan Exco Pembangunan Islam, Dakwah, Penerangan dan Hubungan Seranta negeri sejak 2013, berusaha menggerakkan secara aktif Jawatankuasa Pengkajian Enakmen Negeri Kelantan dengan memfokuskan kepada usaha menyemak enakmen-enakmen sedia ada.

“Sebelum menjadi ADUN Melor pada 2013, Allahyarham Yusnan adalah bekas pembantu profesor di Universiti Islam Antarabangsa Malaysia (UIAM) dan pernah berkhidmat sebagai Pakar Pendidikan di Education Directorate, Islamic Educational , Scientific and Cultural Organization (ISESCO), Rabat, Morocco,” tambahnya.


Pelawa hospital swasta promosi TMM2024, perkasa pelancongan kesihatan Melaka

BATU BERENDAM 15 Mei – Kerajaan Negeri menerusi Bahagian Promosi Pelancongan (BPP) mempelawa wakil hospital swasta di negeri ini turut serta dalam siri promosi pelancongan Melaka ke luar negara.

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, langkah itu sebagai usaha untuk memperkasa sektor pelancongan kesihatan di negeri ini menjelang Tahun Melawat Melaka 2024 (TMM2024)

Katanya, pelancongan Melaka terbahagi kepada 13 cabang sektor, dan pelancongan kesihatan antara sektor utama yang menarik ramai pelancong dari negara jiran.

“Kita tahu ramai pelancong Indonesia ke Melaka untuk mendapatkan rawatan di sini, jadi pihak pelancongan negeri turut mengalu-alukan penglibatan lebih banyak hospital swasta di negeri ini untuk menyertai siri promosi sempena Tahun Melawat Melaka 2024 (TMM2024).

“Ada hospital yang telah terlibat dan kita telah bawa ke siri promosi seperti ke Dubai, Indonesia, Thailand dan minggu hadapan ke Filipina,” katanya.

Beliau berkata demikian pada sidang media Majlis Sambutan Penerbangan Pertama Pesawat Wings Air ke Melaka 2023 di LTAM, di sini, hari ini.

Hadir sama, Exco Kerja Raya Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer dan Timbalan Exco Pelancongan, Warisan, Seni dan Budaya negeri, Datuk Zaidi Attan serta kenamaan lain.

Mengulas lanjut, Abdul Razak turut memaklumkan pihaknya telah merangka dan menjalankan pelbagai inisiatif menerusi pelbagai penganjuran untuk mempromosikan Melaka sempena TMM2024.

“Menerusi BPP, pelbagai usaha kita rangka untuk menarik pelancong dan pihak kita akan giat melaksanakan pelbagai kempen di luar dan dalam negara untuk menjadikan Melaka sebagai sebuah destinasi pelancongan sekali gus merealisasikan kehadiran 8.4 juta pelancong pada tahun ini,” katanya.


PUSPAKOM bukan lagi penyelia tunggal perkhidmatan pemeriksaan kenderaan bermotor

Ia berikutan keputusan mesyuarat Kabinet pada 17 Mac lepas agar perkhidmatan pemeriksaan berkala kenderaan motor dibuka kepada mana-mana pihak yang berkelayakan, katanya.

Beliau berkata proses pelawaan kepada syarikat swasta yang berminat dalam perkhidmatan pemeriksaan berkala kenderaan motor dijangka bermula selewat-lewatnya suku pertama 2024.

“Ketetapan ini bermakna Puspakom tidak lagi akan menjadi penyelia tunggal perkhidmatan pemeriksaan berkala kenderaan motor bagi pihak JPJ  bermula 1 Sept 2024,” katanya dalam sidang media di sini hari ini.

Katanya ini ekoran rungutan orang ramai berkait isu efisien apabila terpaksa menunggu berjam-jam untuk pemeriksaan, serta cawangan Puspakom yang terhad di sesetengah kawasan.

Bagi melaksanakan keputusan itu, beliau berkata Kementerian Pengangkutan (MOT) dan JPJ akan membangunkan syarat kelayakan, peraturan pengoperasian, skop perkhidmatan, penetapan lokasi pemeriksaan dan garis panduan.

Menurutnya syarikat swasta yang berminat diwajibkan memenuhi syarat yang sama dikenakan kepada Puspakom termasuk kewajiban melantik pekerja yang memenuhi syarat kelayakan ditetapkan sahaja.

Selain itu, katanya pihak berkenaan perlu menyedia dan menggunakan peralatan pemeriksaan berkomputer yang dikawal selia dan diluluskan oleh JPJ, menyediakan perkhidmatan dengan mematuhi skop, standard dan prosedur pemeriksaan motor serta mengenakan kadar fi pemeriksaan seperti yang telah ditetapkan sahaja.

Dalam pada itu, Loke berkata perjanjian konsesi Puspakom yang akan tamat 31 Ogos 2024 akan dilanjutkan 15 tahun lagi dengan penambahbaikan terma perjanjian sedia ada.

Beliau berkata keputusan itu mengambil kira bahawa pusat tersebut telah menjalankan fungsi pemeriksaan bagi pihak JPJ dengan baik dan memenuhi tahap perkhidmatan yang ditetapkan.

Namun, katanya Puspakom diminta melaksanakan beberapa penambahbaikan termasuk pindaan ke atas prosedur dan skop pemeriksaan berkala yang ditetapkan bagi meningkatkan tahap kualiti dan integriti pemeriksaan, seperti memperluaskan elemen automasi dan penggunaan peralatan komputer.

Loke berkata Puspakom juga perlu memodenkan proses pemeriksaan sesuai dengan perkembangan teknologi semasa dengan penggunaan peralatan komunikasi teknologi tinggi, sensor atau kamera bagi membolehkan pemeriksaan dipantau secara masa sebenar dalam talian oleh pengguna, MOT dan JPJ.

Menurutnya pusat itu juga diminta meningkatkan tahap kompetensi kakitangan dengan penyediaan sistem latihan pembangunan sumber manusia yang lebih berkesan dan relevan dengan keperluan semasa; menambah baik proses penempahan dan aduan pelanggan; serta memasang sistem kamera keselamatan litar tertutup (CCTV) di semua pusat pemeriksaan bagi tujuan kawalan dan pemantauan masa sebenar.

Katanya Puspakom juga perlu menambah baik skop pemeriksaan kenderaan seperti pemeriksaan dalaman, pemeriksaan ‘under body’ dan pemeriksaan motosikal bagi meningkatkan tahap keselamatan teknikal dan ‘road-worthiness’ kenderaan di atas jalan terutamanya melibatkan kenderaan pengangkutan awam dan barangan.

Loke berkata Puspakom juga perlu membuat pindaan kepada skop atau elemen petunjuk prestasi utama (KPI) bagi menambah baik komponen pengauditan, aspek tadbir urus, tahap penyampaian perkhidmatan, kualiti pengauditan dan kadar penalti yang akan dikenakan. – BERNAMA


Runtuhan kuari: Proses alih bongkah batu besar selesai 70 peratus – Bomba

Timbalan Komander Operasi Jabatan Bomba dan Malaysia (JBPM) Perak Aidil Adlee Che Mee berkata proses pengalihan itu bergantung kepada faktor cuaca dan pergerakan tanah.

“Kita sedang giat melakukan proses pengalihan batu itu sehingga kita dapat membuka laluan ke kedudukan terakhir dua mangsa yang tertimbus itu

Operasi hari ini dimulakan dengan letupan pada bongkah batu dilakukan bagi memudahkan kerja-kerja pengalihan di samping penilaian taktikal operasi dilakukan oleh pasukan penyelamat,” katanya.

Beliau berkata operasi yang bermula sejak 8 pagi tadi dengan kekuatan seramai 62 anggota pasukan keselamatan daripada bomba, polis,  Pasukan Khas Taktikal Operasi Penyelamat Malaysia (STORM), Pasukan Mencari dan Menyelamat Khas Malaysia (SMART)  dengan dibantu pegawai Jabatan Mineral dan Geosains (JMG) serta pekerja kuari dalam operasi yang masuk hari kelima hari ini.

Kejadian pada 9.15 pagi Selasa lepas itu menyebabkan dua lelaki dipercayai tertimbus iaitu Kheow Loo Siew Soon, 49, dan Itam Lasoh, 43, manakala dua lagi, Mohd Razli Suhaimi, 35, mengalami patah tulang kaki serta Pan Tam, 38, hanya cedera ringan. – BERNAMA


Terengganu FC semakin merapat dengan JDT selepas tumpaskan Sri Pahang FC

KUALA LUMPUR 8 Ogos – Terengganu FC (TFC) semakin hampir untuk merapatkan jurang mata dengan pendahulu carta Liga Super, Johor Darul Ta’zim (JDT) setelah menewaskan Sri Pahang FC 2-0 di Stadium Sultan Mizan Zainal Abidin, Gong Badak malam tadi.

Skuad kendalian Mohd Nafuzi Zain membuka jaringan seawal minit ke-13 menerusi pemain import David Da Silva bagi meletakkan pasukan itu di depan.

Skuad Penyu tidak menunggu lama menggunakan kelebihan beraksi di tempat sendiri dan Faisal Abdul Halim menambah jaringan pasukan tuan rumah pada minit ke-24.

Dengan kemenangan pada malam ini Skuad Penyu menduduki tangga kedua carta Liga Super dengan 37 mata di belakang JDT yang berada di kedudukan teratas dengan 42 mata.

Dalam aksi di Stadium Bolasepak Kuala Lumpur, Cheras di sini menyaksikan Kuala Lumpur City FC membawa bekalan tiga mata penuh selepas menundukkan Petaling Jaya City FC 1-0 hasil jaringan Paulo Josue pada minit ke-31.

Sementara itu, pertemuan Penang FC menentang Melaka United berkesudahan dengan keputusan pasukan tuan rumah menang 2-1 di Stadium Bandaraya Pulau Pinang, malam ini.

Jaringan sulung pasukan tuan rumah pada minit ke-75 disumbang melalui sepakan penalti Rafael Vitor dan Sheriddin Boboev berjaya menjaringkan gol kemenangan pada masa kecederaan sebelum perlawanan berakhir sementara gol tunggal Melaka United FC hadir menerusi Giovane Gomes pada minit ke-89.

Bagi aksi di Stadium Universiti Teknologi Mara (UiTM), Shah Alam pula menyaksikan UiTM FC meraih kemenangan sulung Liga Super malam ini apabila menewaskan Perak FC, 2-0.

Gol dijaringkan Sean Gan Giannelli pada minit ke-29 sebelum Mohamad Shafiq Al-Hafiz Dawawi memastikan kemenangan pasukan tuan rumah menerusi jaringan pada minit ke-73.

Perlawanan antara Selangor FC II dengan Perak FC II pula berakhir dengan keputusan 0-1 di Stadium Majlis Bandaraya Petaling Jaya (MBPJ).

Sementara aksi Johor Darul Ta’zim II (JDT II) menyaksikan pasukan itu berpesta gol menewaskan skuad Projek FAM-MSN 5-1 di Stadium Tan Sri Dato’ Haji Hassan Yunos, Larkin.


Remaja 15 tahun didakwa bunuh bayi sendiri

Remaja berusia 15 tahun itu didakwa dengan sengaja membunuh bayi itu di sebuah rumah di Seri Bandi di sini, antara pukul 7 hingga 9 pagi, 8 Februari lepas.

Dalam kejadian pada minggu lepas, polis menemukan mayat bayi dipercayai ditikam dengan objek tajam di bahagian dada sejurus dilahirkan di rumah yang didiami remaja berkenaan. – BERNAMA


Diplomat India boikot upacara Olimpik Musim Sejuk Beijing

NEW DELHI, 3 Feb – Diplomat kanan India akan memboikot upacara pembukaan dan penutupan Sukan Olimpik Musim Sejuk Beijing kerana acara itu “dipolitikkan”, menurut Kementerian Luar India pada Khamis.

“Kuasa usaha Kedutaan India di Beijing tidak akan menghadiri majlis perasmian dan penutupan Sukan Olimpik Musim Sejuk Beijing,” kata jurucakap Kementerian Luar Arindam Bagchi dalam satu taklimat media.

Beliau menjawab persoalan mengenai seorang askar China yang terlibat dalam pertempuran dengan India di sempadan Lembah Galwan dipilih sebagai pembawa obor pada temasya itu.

Akhbar tempatan China Global Times sebelum ini melaporkan bahawa Qi Fabao, seorang komander rejimen tentera mengalami kecederaan di kepala dalam pertempuran pada Jun 2020, telah dipilih sebagai pembawa obor ketika larian obor temasya sukan itu pada Rabu.

Meskipun India tidak memboikot Sukan Olimpik Musim Sejuk Beijing, penyertaannya amat terhad dengan peluncur ski Kashmir, Arif Khan merupakan satu-satunya atlet mewakili India pada temasya sukan itu.- BERNAMA


Konvoi Kembara NGO Seni Budaya promosi seni, budaya tempatan

KRUBONG 22 Disember – Konvoi Kembara Pertubuhan Bukan Kerajaan (NGO) Seni Budaya 2022 yang membawa 30 motosikal berkuasa tinggi (500cc) menjelajah lima negeri sejauh 600 kilometer menyemarakkan dan mempromosikan seni budaya kepada masyarakat tempatan.

Ketua Pengarah Jabatan Kebudayaan dan Kesenian Negara (JKKN), Mesran Mohd Yusop berkata penganjuran aktiviti melalui Kementerian Pelancongan, Seni dan Budaya (MOTAC) itu menjadikan penglibatan peserta sebagai duta kecil jabatan itu dalam memperluaskan seni dan budaya yang ada.

“Secara tidak langsung mereka menjadi sebahagian daripada duta kecil kita untuk promosi seni dan budaya di setiap negeri yang mereka singgahi,” katanya.

Mesran berkata konvoi berkenaan merentasi lima negeri bermula di Dataran Merdeka Kuala Lumpur, Pahang, Johor, Melaka, Negeri Sembilan dan berakhir di Pusat Pelancongan Malaysia (MaTiC).

“Pelbagai aktiviti diadakan sepanjang konvoi ini dijalankan seperti gotong-royong, memasak bersama masyarakat, memberi sumbangan kepada anak yatim dan banyak lagi aktiviti komuniti.


Jemaah yang masih keliru dan tak sempat kursus akan terus dibimbing

MADINAH, 3 Jun – Jemaah yang masih keliru dengan ibadah haji dan penerima tawaran saat akhir, tanpa sempat menghadiri kursus persediaan, tidak perlu gusar kerana akan tetap dibimbing dengan baik.

Pembimbing Ibadat Haji Tanah Suci  (PIHTAS) Ustaz Mohd Hishamuddin Mansor berkata pihaknya akan cuba mengajar secara persendirian serta menyediakan nota sebagai rujukan jemaah haji.

Katanya, pembimbing haji di Madinah dan Makkah bukan sahaja dalam kalangan ustaz tetapi juga ustazah kerana pelbagai persoalan tentang wanita dan ibadah akan berbangkit serta memerlukan jawapan yang tepat.

“Ada juga yang akan datang secara persendirian…mungkin ada juga yang belum memahami sepenuhnya  cara melaksanakan ibadah haji kerana tidak menghadiri kursus haji di tanah air, itu pun kami akan bantu dari awal sampai akhir.

Kalau mereka perlukan nota pun kami akan sediakan…biar mereka puas hati,” katanya ketika ditemui pemberita di Hotel Anwar Al Madinah Movenpick.

Mohd Hishamuddin berkata bagi memastikan jemaah Malaysia memperoleh haji mabrur, pihaknya turut membuat post-mortem agar tidak ada perkara wajib yang tertinggal dan jemaah tidak melakukan larangan sepertimana yang telah ditetapkan dalam ibadah itu.

“Kalau mereka hendak balik ke Malaysia nanti pun kami akan adakan post-mortem…ada sesi menyemak senarai semak ibadat haji yang disedaikan sebelum itu untuk pastikan jemaah pulang ke tanah air dalam keadaan hati lega dapat selesaikan haji dengan sempurna,” katanya.

Selain itu, beliau yang mempunyai pengalaman luas dalam mengendalikan emosi serta keraguan jemaah haji berkata pembimbing bukan sahaja perlu menjawap persoalan agama tetapi juga perlu bijak memujuk mereka yang mula berasa tidak selesa dengan keadaan semasa.

Katanya, dalam tempoh lebih 40 hari di Madinah dan Makkah, jemaah haji bukan sahaja akan diuji dengan perasaan rindu pada kampung halaman, tetapi juga cabaran cuaca panas dan kepadatan yang mencecah sejuta orang dalam satu masa.

Sementara itu, menurut Mohd Hishamuddin, jemaah haji Malaysia yang bakal tiba esok ke Madinah akan dibawa ke Masjid Nabawi serta melawat beberapa lokasi bersejarah.

Antaranya Masjid Quba iaitu masjid pertama yang didirikan Nabi Muhammad SAW serta Bukit Pemanah dan Bukit Uhud iaitu lokasi peperangan Uhud pada 7 Syawal Tahun 3 Hijrah yang mengorbankan 70 tentera Islam.


Lagu asli tidak bosan jika faham maksudnya

AYER KEROH 12 November – “Biarpun ramai rakan-rakan menganggap lagu asli ini membosankan, namun tidak bagi saya jika kita memahami maksud di setiap baris lagu tersebut”.

“Sejak kecil saya selalu mendengar nyanyian lagu asli daripada abang dan ayah, sebab itulah saya mula minat dan belajar tentang irama asli ini,” katanya kepada Melaka Hari Ini (MHI) di Panggung Sari Jabatan Kebudayaan dan Kesenian Negara (JKKN) Melaka.

Hadir sama Timbalan Ketua Pengarah JKKN, Rosnan Nordin; Timbalan Ketua Pengarah (Dasar dan Penyelidikan) JKKN, Mohd Amran Mohd Haris dan Pengarah JKKN Melaka, Ezlina Elias.

“Perasaan sudah tentu gembira, saya tak sangka menang kerana masa untuk berlatih hanya seminggu, pelbagai ujian dan tekanan terpaksa saya hadapi.

“Alhamdulillah hari ini saya cuba berikan persembahan yang terbaik dan ianya membuahkan hasil, terima kasih juga kepada ahli keluarga yang sentiasa menyokong.


PRU15: BN akan tampil 70 peratus muka baharu – Ahmad Zahid

BAGAN DATUK, 16 Okt – Barisan Nasional (BN) akan menampilkan sekurang-kurangnya 70 peratus muka baharu sebagai calon untuk bertanding pada Pilihan Raya Umum Ke-15 (PRU15).

Pengerusi BN Datuk Seri Dr Ahmad Zahid Hamidi berkata mereka yang akan dicalonkan terdiri daripada individu berkaliber, memiliki kelayakan akademik, selain berkomitmen tinggi membantu rakyat.

Menurut Ketua UMNO Bahagian Bagan Datuk itu, pihaknya juga akan cuba memenuhi permintaan agar 30 peratus daripada calon BN adalah golongan wanita.

Menurutnya walaupun mengakui keputusan itu sukar namun ia perlu dilakukan bagi memastikan rakyat dapat melihat bahawa BN melakukan perubahan bagi memenuhi keperluan rakyat.

“Saya perlu berlaku adil dan selaku Presiden parti dan Pengerusi BN, perlu juga untuk saya kekalkan muka lama agar gandingan itu mantap dan seimbang,” katanya berucap merasmikan Mesyuarat Perwakilan UMNO Bahagian Bagan Datuk, di sini, hari ini.

Menurutnya BN akan bertanding di 191 daripada 222 kerusi Parlimen di negara ini dan buat pertama kali parti ‘Friends of BN’ turut akan diberi peluang bertanding atas tiket BN.

Friends of BN dianggotai Parti Cinta Malaysia (PCM), Barisan Kemajuan India Se-Malaysia (IPF), Kongres India Muslim Malaysia (Kimma), Parti Bersatu India Malaysia (MUIP), Makkal Sakti dan Parti Punjabi Malaysia (PPM).


Reman suspek kes rogol 19 tahun lepas disambung tiga hari

PARIT BUNTAR, 13 JUN – Reman terhadap seorang lelaki berkaitan kes rogol yang berlaku 19 tahun lepas (2003) disambung tiga hari lagi sehingga 16 Jun ini.

Ketua Polis Daerah Kerian Supt Mazuki Mat ketika dihubungi berkata perintah reman dikeluarkan Mahkamah Majistret Parit Buntar hari ini bagi membolehkan polis meneruskan siasatan lanjut di bawah Seksyen 376 Kanun Keseksaan.

Dilapor, suspek berusia 40 tahun itu sebelum ini telah direman empat hari di Ibu Pejabat Polis Daerah (IPD) Kerian, Bagan Serai bermula 10 Jun sehingga hari ini.

Polis berjaya menahan suspek yang disyaki terlibat kes rogol di Bagan Serai, Perak selepas 19 tahun berjaya meloloskan diri daripada pihak berkuasa.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan dilapor berkata lelaki berusia 40 tahun itu ditahan pada pukul 9.30 malam di sekitar Bagan Serai, Perak pada Khamis.

Menurutnya, hasil padanan data profil asid deoksiribonukleik (DNA), polis percaya dapat menyelesaikan kes rogol yang berlaku pada 2003 dengan tertangkapnya suspek.- BERNAMA


Pasar segar FAMA di bawah subsektor pelancongan pertanian

REMBIA 28 Ogos – Promosi Pasar Segar Terkawal (PST) anjuran Lembaga Pemasaran Pertanian Persekutuan (FAMA) Melaka akan dipergiatkan seluruh negeri melalui kerjasama di bawah subsektor Pelancongan Pertanian negeri.

Exco Pelancongan, Datuk Muhammad Jailani Khamis berkata, ia bagi membolehkan lebih ramai pengguna menikmati kemudahan harga barang pasar segar yang dijual lebih murah di bawah program PST.

Menurutnya, ia terbukti melalui sambutan mengalakkan daripada penduduk DUN Rembia apabila program PST diadakan di JAPERUN Rembia selama empat hari bermula 8 Ogos lalu.

Beliau berkata demikian ketika menghadiri program PST sempena sambutan Hari Kemerdekaan negara ke-64 anjuran FAMA Melaka di perkarangan Japerun Rembia di sini hari ini.

Muhammad Jailani yang juga Ahli Dewan Undangan Negeri (ADUN) Rembia berkata, progam PST akan digerakkan secara jelajah ke setiap JAPERUN manakala road tour PST seterusnya akan bergerak ke JAPERUN Lendu.

“Program PST ini sudah terbukti keberkesanannya kerana ia memberi alternatif pilihan harga yang lebih kompetitif untuk keseluruhan rakyat di negeri ini.

“Melalui portfolio Pelancongan negeri, kita akan sokong usaha ini dari segi siaran, promosi dan pada masa yang sama kita menghargai kerjasama dan komitmen FAMA menjayakan pelaksanaan program ini,” katanya.

Menurutnya, pelaksanaan PST secara mingguan di JAPERUN ini bukan sahaja berupaya meningkatkan kembali sumber pendapatan usahawan, malah membantu kerajaan dalam menyediakan hasil pertanian secara berterusan.

Ujar Exco Pelancongan, Warisan dan Kebudayaan negeri itu, selain menawarkan harga yang lebih rendah kepada pengguna, PST juga menyediakan kemudahan ruang berniaga kepada usahawan tani untuk memasarkan produk mereka.

Katanya, sejak diperkenalkan Jun lalu sehingga kini, program PST berjaya mengumpul hasil jualan sebanyak RM20,000 membabitkan penyertaan 11 orang usahawan tani yang beroperasi secara mingguan.


Singapura terbuka terima cadangan baharu dari Malaysia berkaitan HSR – PM Lee Hsien Loong

“Perdana Menteri (Datuk Seri Ismail Sabri Yaakob) mencadangkan perbincangan mengenai HSL dihidupkan semula dan saya menjawab bahawa Singapura dan Malaysia telah mencapai persetujuan sebelum ini untuk menamatkan projek HSR, dan ini telah diselesaikan secara baik.

“Bagaimanapun, Singapura terbuka menerima cadangan baharu dari Malaysia mengenai projek HSR dan kementerian pengangkutan kedua-dua negara akan membincangkan perkara itu. Singapura berharap menerima butiran lebih terperinci dari Malaysia agar kami boleh mengkajinya dan menimbangkan sekali lagi perkara itu,” katanya.

Lee berkata demikian pada sidang media bersama Ismail Sabri hari ini yang juga disiarkan secara langsung menerusi laman Facebook rasmi beliau.

Pada 1 Jan 2021, Malaysia dan Singapura mengumumkan bersama penamatan projek HSR apabila kedua-dua negara gagal mencapai persetujuan bagi perubahan yang dicadangkan Malaysia sebelum  perjanjian projek itu luput pada 31 Dis, 2020.

Pada Mac tahun ini, Malaysia mengumumkan ia membayar SG$102.8 juta (SG$1=RM3.09) kepada Singapura bagi kos yang ditanggung bagi pembangunan projek HSR dan berkaitan dengan pelanjutan penangguhannya.

Sementara itu mengenai projek Laluan Sistem Transit Rapid (RTS) Johor Bahru- Singapura, Lee berkata pembinaan projek itu sedang berjalan dan kedua-dua negara berharap sistem itu dapat memulakan perkhidmatan penumpangnya menjelang akhir 2026.

Laluan RTS itu adalah projek kereta api rentas sempadan sepanjang empat kilometer yang menghubungkan antara terminal stesen Woodlands North di Singapura dan terminal stesen Bukit Chagar di Johor Bahru Malaysia


Kanak-kanak perempuan ditemukan lemas di kolam renang

MERLIMAU 20 Februari – Seorang kanak-kanak perempuan ditemui lemas di kolam renang, sebuah inap desa milik keluarganya di Kampung Pulai, di sini, semalam.

Ketua Polis Daerah Jasin Deputi Superintendan Ahmad Jamil Radzi berkata, pada jam 9.15 pagi, pegawai perubatan di Jabatan Kecemasan dan Trauma Hospital Melaka, menerima seorang pesakit kanak-kanak berusia dua tahun 10 bulan dalam keadaan tidak sedarkan diri.

Beliau berkata, kanak-kanak itu dipercayai lemas ketika mandi di kolam renang sebelum dirujuk ke Hospital Melaka, mangsa terlebih dahulu dibawa ke Klinik Kesihatan Merlimau dan diberi bantuan pernafasan (CPR) selama kira-kira 45 minit.

“Hasil siasatan dijalankan mendapati sebelum kejadian mangsa bersama abangnya berusia lima tahun berjalan ke kolam renang milik keluarganya yang jarak kira-kira 500 meter dari rumah tanpa pengetahuan ibu bapa atau ahli keluarga yang lain.

“Kejadian hanya disedari selepas abang, kanak-kanak perempuan itu pulang ke rumah dalam keadaan pakaian basah. Apabila ditanya mengenai adiknya, dia memberitahu mangsa berada di dalam kolam seorang diri,” katanya.

Ahmad Jamil berkata, ibu bapa mangsa kemudian menghubungi rakan sekerja mereka bagi melihat keadaan kanak-kanak perempuan terbabit yang dikatakan berada dikolam renang.

“Pemeriksaan fizikal dijalankan mendapati tiada sebarang perbuatan jenayah dan hasil proses bedah siasat yang dijalankan mendapati punca kematian disebabkan ‘Consistent With Drowning’,” katanya.


Mohon kepada CITF jika mahu dapatkan vaksin COVID-19 awal

PUTRAJAYA 27 April. – Mana-mana pihak yang mahu menjadi golongan lebih awal untuk menerima vaksin COVID-19 termasuk pengamal media boleh mengemukakan permohonan kepada Badan Bertindak Imunisasi COVID-19 (CITF), kata Menteri Kesihatan Datuk Seri Dr Adham Baba.

Katanya Kementerian Kesihatan (KKM) buat masa ini belum menerima sebarang senarai maklumat daripada pihak media dan sekiranya ada permohonan, KKM akan mengemukakannya kepada CITF untuk tindakan lanjut.

Menurut Dr Adham, Program Imunisasi COVID-19 Kebangsaan telah disusun secara sistematik mengikut fasa yang ditetapkan, manakala permohonan untuk menerima vaksin awal akan dilakukan berdasarkan metrik dan kaedah tertentu oleh CITF.

Beliau berkata demikian kepada Bernama selepas merasmikan Sambutan Hari Imunisasi peringkat kebangsaan di sini hari ini, susulan kenyataan Kesatuan Kebangsaan Wartawan (NUJ) Semenanjung Malaysia yang meminta penjelasan kerajaan dalam isu pemberian suntikan vaksin COVID-19 kepada pengamal media berikutan laporan yang mendakwa kakitangan sebuah organisasi media sudah menerima vaksin.

Sebelum ini, Menteri Penyelaras Program Imunisasi COVID-19 Kebangsaan Khairy Jamaluddin dilaporkan berkata kerajaan telah bersetuju meletakkan pengamal media dalam senarai keutamaan menerima vaksin COVID-19, tertakluk kepada bekalan vaksin mencukupi.


COVID:1,354 kes baharu, empat kematian dicatat hari ini

KUALA LUMPUR 14 Mac. – Malaysia merekodkan 1,354 kes baharu COVID-19, menurun sedikit berbanding semalam (1,470) selain empat kematian dalam tempoh 24 jam lalu, kata Ketua Pengarah Kesihatan Tan Sri Dr Noor Hisham Abdullah.

Beliau berkata dalam tempoh itu juga, 1,782 kes sembuh dilaporkan menjadikan jumlah kumulatif kes sembuh daripada COVID-19 di negara ini sebanyak 306,274, sementara angka keseluruhan kematian kini berjumlah 1,210 kes.

“Daripada jumlah kes baharu hari ini, 1,340 merupakan kes tempatan melibatkan 1,042 warga tempatan dan 298 bukan warganegara sementara 14 lagi adalah kes import,” katanya dalam hantaran menerusi akaun Twitter rasmi beliau.

Dr Noor Hisham berkata Selangor melaporkan kes harian baharu paling tinggi dengan 577 kes, diikuti Sarawak (178 kes) dan Pulau Pinang (154 kes).

Sementara itu, beliau berkata sebanyak 158 kes sedang dirawat di Unit Rawatan Rapi (ICU) dengan 71 orang memerlukan alat bantuan pernafasan.

Dr Noor Hisham berkata kesemua kes kematian hari ini melibatkan lelaki warga tempatan dalam lingkungan umur 27 hingga 87 tahun dengan masing-masing menghidap penyakit kronik.

Beliau berkata terdapat tiga kluster baharu dikenal pasti dalam tempoh 24 jam lalu melibatkan dua kluster tempat kerja dan satu kluster komuniti

“Kluster tempat kerja melibatkan Jalan Tun Mutalib Tiga di Johor dan Kluster Jalan Sutera di Selangor, manakala kluster komuniti pula dikesan di Sarawak iaitu Kluster Begalak,” katanya.

Dr Noor Hisham berkata perkembangan terbaru itu menjadikan jumlah kluster yang aktif setakat ini ialah sebanyak 424 dengan 64 daripadanya mencatatkan pertambahan kes hari ini.

Kluster dengan pertambahan kes baharu tertinggi pada hari ini ialah Kluster Tembok Tapah dengan 57 kes, Kluster Jalan Kebun Nenas (30 kes), dan Kluster Rawang Bestari (28 kes).


STL2021: Melaka mahu tebus maruah

BANDARAYA MELAKA 19 Jan – Kegemilangan sepak takraw di Melaka akan dikembalikan dengan sasaran mara ke perlawanan akhir kejohanan Sepak Takraw League (STL) 2021 Divisyen 1, awal bulan depan.

Presiden Persatuan Sepak Takraw Melaka (PASTAM) Datuk Akramuddin Abdul Aziz berkata, sasaran itu ditetapkan selepas skuad Melaka Titans membawa masuk beberapa pemain berpengalaman bagi menempuh cabaran musim ini.

Katanya, kehampaan musim lalu apabila gagal di separuh akhir juga banyak memberi pengajaran kepada pasukan untuk menebus kembali kesilapan yang dilakukan.

“Saya mengakui musim lalu (STL2020) ada sedikit kealpaan di peringkat kami ahli jawatankuasa yang mana kita tidak meletakkan fokus yang sebetulnya kepada Melaka Titans.

“Jadi, musim ini memang kita mengharapkan untuk melangkah ke perlawanan akhir dan seterusnya beraksi di saingan liga teratas iaitu STL Premier bagi musim 2022,” katanya.

Untuk musim 2021/22, Melaka Titans bakal mempertaruhkan Sahidan Md Ali dan Iskandar Zulkarnain Salim sebagai tekong,  manakala posisi apit kanan bakal dibarisi Mohd Fadzil Baharudin, Mohammad Sollehuddin Aziz dan Muhammad Najib Abd Rahman.

Pengenalan pemain dan barisan kejurulatihan itu telah dirasmikan Exco Sukan V P Shanmugam yang mewakili Ketua Menteri Datuk Seri Utama Sulaiman Md Ali.

Hadir sama, Speaker Dewan Undangan Negeri (DUN) Datuk Wira Ibrahim Durum, Exco Luar Bandar Datuk Abdul Razak Abdul Rahman dan lain-lain kenamaan.

Dalam pada itu, Akramuddin yang juga Pemangku Presiden Persatuan Sepak Takraw Malaysia (PSM) turut memaklumkan Melaka bakal menjadi salah satu venue bagi saingan STL musim 2022 yang dijadual pada Oktober depan.

“Sebelum ini memang kita ada hasrat untuk membawa STL ke Melaka untuk musim 2021, namun disebabkan pergolakan politik yang berlaku kita terpaksa menangguhkan dan insya-Allah untuk musim 2022 nanti kita akan merealisasikan hasrat itu selepas ia dipersetujui Ketua Menteri,” katanya.


KPDNHEP kaji harga patut runcit kit ujian COVID-19

Menteri Perdagangan dalam Negeri dan Hal Ehwal Pengguna Datuk Seri Alexander Nanta Linggi berkata tujuan kajian adalah untuk menentukan harga runcit alat ujian kendiri COVID-19 pada harga yang bersesuaian dan tidak membebankan pengguna.

“KPDNHEP sedang menjalankan libat urus dan kajian kos dan harga serta bekalan alat ujian kendiri COVID-19 terhadap syarikat-syarikat yang telah dilesenkan meliputi setiap rantaian pengedaran, pembekalan hingga peringkat runcit seperti farmasi dan klinik,” katanya dalam kenyataan di sini hari ini.

Nanta berkata kit ujian kendiri COVID-19 adalah keperluan penting kepada pengguna untuk mengurus dan menjaga keselamatan kesihatan secara kendiri dalam situasi semasa negara berhadapan dengan cabaran wabak COVID-19.

Pada masa sama, Nanta berkata KPDNHEP juga menyarankan agar pengguna lebih berhati-hati dengan pembelian kit ujian kendiri di pasaran dengan membuat rujukan di laman sesawang rasmi Pihak Berkuasa Peranti Perubatan (eng: Malaysia Device Authority-MDA).

Rujukan boleh dibuat di pautan https://portal.mda.gov.my/ mengenai senarai syarikat yang telah diluluskan untuk mengedar dan menjual kit ujian bagi kegunaan awam.


MOTAC sasar kedatangan lima juta pelancong China ke Malaysia tahun ini – Tiong

SEPANG, 22 Jan – Kementerian Pelancongan, Seni dan Budaya (MOTAC) menyasarkan kedatangan lima juta pelancong China ke Malaysia tahun ini berbanding 3.1 juta pada 2019, kata Menterinya Datuk Seri Tiong King Sing.

Tiong berkata sasaran itu ditetapkan, susulan keputusan negara itu membuka semula sempadan pada 8 Jan lepas, selepas tiga tahun sekatan yang dilaksanakan berikutan pandemik COVID-19.

“Saya ucapkan selamat datang ke Malaysia dan berharap pelancong dari negara lain juga melawat Malaysia,” katanya pada sidang media selepas menyampaikan cenderamata sempena Tahun Baharu Cina kepada pelancong dari Hong Kong dan China, yang tiba di Lapangan Terbang Antarabangsa Kuala Lumpur (KLIA) di sini hari ini.

Beliau berkata sasaran tersebut dijangka tercapai, apabila China menyambung semula perkhidmatan lawatan berkumpulan ke 20 negara termasuk Malaysia, bermula 6 Feb ini.

Negara yang tersenarai ialah Thailand, Indonesia, Kemboja, Maldives, Sri Lanka, Filipina, Rusia, Singapura, Laos, Emiriah Arab Bersatu, Mesir, Kenya, Afrika Selatan, Rusia, Switzerland, Hungary, New Zealand, Fiji, Cuba dan Argentina.

Tiong turut memberi jaminan setiap pelancong China yang memasuki negara ini, telah menjalani ujian saringan COVID-19 sebelum berlepas dan meminta rakyat Malaysia untuk terus mengutamakan kesihatan diri, di samping menjaga prosedur operasi standard (SOP) bagi mengekang penularan pandemik COVID-19.

“Walaupun COVID-19 masih ada tetapi kita kena bergerak ke hadapan, kita sama-sama jaga kesihatan kendiri dan kita kena bergerak ke hadapan,” katanya.

Baru-baru ini Persatuan Ejen-Ejen Pelancongan dan Pengembaraan Malaysia (MATTA), dilaporkan menaruh kepercayaan penuh kepada Kementerian Kesihatan (KKM) menguruskan ketibaan pelancong China, sama seperti yang mereka lakukan dengan pengembara lain dari seluruh dunia.


Hobi kami ‘mahal’ tapi berbaloi

DUYONG 9 Jun – Dikategorikan sebagai hobi ‘kayangan’ kerana peminatnya perlu berhabis ribuan ringgit untuk membeli dan menyelenggara jentera mini masing-masing.

Namun bagi peminat hobi jentera berat kawalan jauh, menghabiskan modal yang tebal berbaloi kerana ia pada masa yang sama dianggap sebagai membeli masa silam yang tidak dapat diulang semula.

Pengerusi Persatuan Jentera Berat Kawalan Jauh Melaka (JBKM), Almubarak Salleh berkata, majoriti individu berjinak dalam hobi itu adalah atas dasar ingin merasai semula suasana ceria dan gelak ketawa bermain model jentera berat bersama rakan-rakan pada zaman kanak-kanak.

“Memang tidak dinafikan, kalau baru bermula seseorang itu perlu sediakan modal besar, lebih ribuan ringgit untuk beli satu unit jentera berat mini ini bersama kelengkapan lain yang kebiasaannya diimport dari China.

“Satu unit jentera mini ini dijual sekitar RM3,000 ke RM4,000. Tanda harga itu belum termasuk kos untuk menyelenggara atau menaik taraf komponen yang bergantung kepada kemahuan pemiliknya.

“Berbeza dengan peminat kenderaan kawalan jauh, mereka mencari kepuasan dengan berlumba di litar tetapi kami santai sahaja sambil mengendalikan jentera bersama keluarga,” katanya.

Katanya, mengoperasikan jentera mini memuatkan tanah ke dalam lori menggunakan alat kawalan jauh memberikan satu kepuasan dan ketenangan kepada peminat hobi itu.

“Ketika awal hobi ini diperkenalkan di Malaysia ramai yang ditipu kerana membeli komponen atau jentera pada harga lebih mahal. Ada yang membeli jentera mini ini pada harga RM8,000 hingga RM10,000.

“Sebenarnya ramai mengidamkan untuk memiliki jentera mini ini ketika zaman kanak-kanak, namun ketika itu ramai yang kurang berkemampuan. Selepas bekerja ada pendapatan sendiri mereka beli untuk rasa keseronokan itu,” katanya.

“Hampir di seluruh dunia ada komuniti seperti kami yang berfungsi sebagai penyelas bagi mengadakan pertemuan yang menjadi medan menambah kenalan dan bertukar-tukar pendapat.

“Sama seperti di Pusat Pemeriksaan Kenderaan Berkomputer (PUSPAKOM), juri akan memeriksa setiap lampu, isyarat kecemasan, ujian parkir kenderaan serta pelbagai lagi,” katanya kepada Melaka Hari Ini.


JAPERUN pun jual tiket bola!

KELAB Bolasepak Melaka United (MUFC) memperkenalkan kempen ‘Jom Penuhkan Jebat’ bagi menarik lebih ramai penyokong hadir ke Stadium Hang Jebat dalam aksi Liga Malaysia musim ini.

Menurut Pengurus MUFC, Muhammad Akram Abdullah, lapan JAPERUN yang terlibat ialah JAPERUN Duyong dan Kesidang di daerah Melaka Tengah; JAPERUN Lendu, Gadek, Tanjung Bidara dan Asahan (daerah Alor Gajah) serta JAPERUN Rim dan Serkam di daerah Jasin.

Katanya, kempen itu akan bermula Jun hingga November 2022 yang bermatlamat memberikan pilihan pembelian tiket pada kadar harga mampu milik dan memudahkan akses pembelian tiket fizikal di JAPERUN yang terlibat.

“Pada masa yang sama, dapat juga membuat hebahan kepada komuniti setempat berkaitan kempen serta perlawanan-perlawanan Liga Malaysia yang akan berlangsung di Stadium Hang Jebat,” katanya.

Beliau berkata demikian selepas menghadiri Mesyuarat Penyelarasan Kempen antara MUFC dan wakil-wakil JAPERUN yang terlibat di Bilik Media Stadium Hang Jebat, semalam.

Dalam pada, Muhammad Akram turut menzahirkan harapan agar kempen berkenaan mencapai objektifnya, sekali gus berjaya menarik lebih ramai warga Melaka untuk memberi sokongan kepada pasukan.


‘Tak sangka dapat surat tawaran dari PM’

KLEBANG 14 Nov – Muhammad Daniel Hakimi Mohd Diya, 18, seakan tidak menyangka menerima sendiri surat tawaran pengajian ke institut pengajian tinggi dari tangan Perdana Menteri, Datuk Seri Ismail Sabri Yaakob.

Daniel Hakimi merupakan anak kepada Allahyarham Mohd Diya Che Jusoh anggota bomba yang lemas ketika membantu mangsa banjir di Sungai Putat, 20 Okt lalu.

Menurut anak sulung daripada empat beradik itu, dia menerima surat tawaran melanjutkan pengajian dalam bidang automotif, yang merupakan bidang diminatinya sejak berusia enam tahun.

“Apapun, saya berjanji ingin membanggakan arwah bapa saya dan berjanji untuk belajar bersungguh-sungguh bagi membantu keluarga,” katanya ketika ditemui di sini, hari ini.

Di kesempatan itu, beliau telah menyerahkan surat tawaran Kolej Komuniti Bukit Beruang dalam jurusan Sijil Servis Kenderaan Ringan kepada Daniel Hakimi sambil disaksikan Menteri Pengajian Tinggi Datuk Seri Noraini Ahmad.


Perbelanjaan Peruntukan Pembangunan Asas 2022 berada pada kadar 18.33 peratus – PM

KUALA LUMPUR, 21 April – Perdana Menteri Datuk Seri Ismail Sabri Yaakob berkata Prestasi Perbelanjaan Peruntukan Pembangunan (DE) Asas Tahun 2022 negara setakat 15 April lepas adalah pada kadar 18.33 peratus.

Beliau berkata perkara itu telah dimaklumkan dalam mesyuarat pertama Jawatankuasa Tertinggi Pemantauan Rancangan Malaysia Kedua Belas (RMK12) tahun ini, yang dipengerusikannya dan turut dihadiri empat Menteri Kanan serta ketua jabatan dan agensi yang terlibat secara dalam talian.

“Mesyuarat juga bersetuju supaya ketua setiausaha semua kementerian melaporkan status perbelanjaan DE kepada menteri masing-masing setiap bulan, supaya tindakan segera dapat diambil bagi mempercepatkan pelaksanaan projek,” katanya dalam satu kenyataan hari ini.

Ismail Sabri berkata selaras sasaran negara untuk mencapai status berpendapatan tinggi pada 2025, mesyuarat hari ini turut meluluskan rangka kerja untuk memantau prestasi beberapa petunjuk untuk mencapai sasaran tersebut.

Beliau berkata ini termasuk pertumbuhan ekonomi dan peningkatan pendapatan isi rumah; peningkatan daya saing dan produktiviti; peningkatan sumbangan industri berimpak tinggi kepada ekonomi; pembasmian kemiskinan tegar dan pembangunan negeri yang seimbang; serta kemampanan dan daya tahan alam sekitar.

Selain itu, Ismail Sabri berkata mesyuarat turut membincangkan strategi kerajaan dalam membasmi miskin tegar menjelang tahun 2025, yang mana Fasa Satu Program Pembasmian Miskin Tegar Keluarga Malaysia (BMTKM) telah bermula bulan ini, melibatkan 80 lokaliti dan kira-kira 5,000 ketua isi rumah (KIR).

“Pelaksanaan BMTKM menggunakan pendekatan baru yang lebih holistik, bersepadu dan berfokus dengan memberi tumpuan kepada aktiviti penjanaan pendapatan dalam kalangan KIR miskin tegar secara mampan,” katanya.

Perdana Menteri berkata mesyuarat turut dimaklumkan berkenaan Perancangan Projek Tebatan Banjir yang berjumlah RM15 bilion bagi tempoh lapan tahun bermula tahun hadapan sehingga 2030.

“Kaedah pembiayaan projek-projek ini sedang diperincikan oleh Kementerian Kewangan. Perancangan secara holistik ini merangkumi projek jangka masa pendek, sederhana dan panjang,” katanya.- BERNAMA


Pengguna boleh bawa kes ke mahkamah, selain TTPM – Rosol

KUALA LUMPUR 1 April – Selain Tribunal Tuntutan Pengguna Malaysia (TTPM), pengguna boleh membawa kes mereka ke mahkamah sivil bagi tuntutan tebus rugi berhubung pembelian barang dan perkhidmatan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, TTPM berfungsi sebagai platform alternatif kepada mahkamah sivil.

Beliau berkata pengguna yang menang tetapi syarikat yang diperintahkan membayar ‘award’ gagal berbuat demikian seperti yang diarahkan oleh TTPM, boleh membawa kes itu ke mahkamah sivil.

“Tugas TTPM hanya untuk pastikan pengguna terbela,” katanya pada diskusi bertajuk: Pesta Naikkan Harga Menjelang Ramadan yang dianjurkan Persatuan Pengguna Islam Malaysia (PPIM) di laman Facebooknya secara langsung, malam semalam yang turut disertai oleh Ketua Aktivitis PPIM, Datuk Nadzim Johan.

Dalam perkembangan lain, Rosol turut menyangkal dakwaan kononnya aplikasi mudah alih, Price Catcher yang dibangunkan oleh Kementerian Perdagangan Dalam Negeri dan Hal Ehwal Pengguna (KPDNHEP) gagal mencapai objektifnya.

Beliau yang mengakui walaupun terdapat kelemahan dari segi promosi membabitkan aplikasi itu, namun berkata setakat ini seramai 1,000 pengguna telah memuat turun aplikasi yang memaparkan perbandingan harga lebih 400 barangan keperluan pengguna itu.


Kadar tarif baharu elektrik dijamin tidak bebankan rakyat – Takiyuddin

KOTA BHARU, 9 Jan – Kerajaan memberi jaminan tarif baharu elektrik yang akan diumumkan dalam masa terdekat bagi tahun ini sehingga 2024 tidak akan membebankan rakyat, kata Menteri Tenaga dan Sumber Asli Datuk Seri Takiyuddin Hassan.

Beliau berkata tarif baharu itu juga akan memberi manfaat khususnya kepada hampir 85 peratus daripada lapan juta pemilik akaun domestik di seluruh negara.

“Keadaan negara sekarang yang baru pulih daripada pandemik COVID-19 dan krisis ekonomi berikutan wabak itu telah menjadi pertimbangan kepada kerajaan dalam menentukan kadar tarif elektrik baharu.

“Kerajaan telah mengkaji (perkara ini) dan akan membuat pengumuman dalam masa terdekat. Namun saya menjamin ia (tarif elektrik) tidak akan membebankan rakyat khususnya pemilik akaun domestik iaitu akaun rumah,” katanya sambil menambah tarif baharu turut melibatkan akaun industri dan komersial.

Beliau berkata demikian kepada pemberita selepas menyampaikan sumbangan kepada persatuan, badan bukan kerajaan (NGO) dan kelab di Pusat Khidmat Ahli Parlimen Kota Bharu, di sini hari ini.

Terdahulu beliau turut menyampaikan sumbangan bernilai RM10,000 kepada Kelab Media Kelantan Darul Naim (KEMUDI) yang diwakili oleh Bendahari KEMUDI, Nor Fazlina Abdul Rahim.

Sementara itu, Takiyuddin yang juga Ahli Parlimen Kota Bharu berkata lebih 40,000 Ketua Isi Rumah (KIR) akan memanfaatkan rebat 100 peratus secara sekali beri (one-off) bagi bil elektrik Disember.

“Inisiatif yang ditawarkan oleh kerajaan pimpinan Perdana Menteri Datuk Seri Ismail Sabri Yaakob ini dilihat dapat meringankan beban mangsa banjir yang terkesan dalam musibah itu sejak 18 Dis lepas,” katanya.

Menurutnya kerajaan kini dalam usaha menggalakkan orang ramai menggunakan peralatan elektrik yang bertaraf empat atau lima bintang untuk menjimatkan tenaga elektrik.

Beliau berkata pengguna harus bijak memilih peralatan elektrik yang cekap tenaga yang mempunyai label empat atau lima bintang yang diberikan penarafan oleh Suruhanjaya Tenaga (ST).

“Walaupun harga agak mahal sedikit, tetapi kerajaan kita menggalakkan penggunaan peralatan elektrik kategori ini (empat dan lima bintang) dengan memberikan rebat bernilai RM200 bagi setiap isi rumah.

“Setakat ini lebih 1,100 pekedai dan peruncit yang telah disenaraikan bagi menebus rebat ini termasuk barang elektrik yang tersenarai yang boleh dilawati menerusi Pihak Berkuasa Pembangunan Tenaga Lestari Malaysia (SEDA) Malaysia,” katanya.- BERNAMA


Lenggong and Labuan recognised as national geoparks

IPOH, Dec 21 – Lenggong, Perak and Labuan have been recognised as the new national geoparks after the Kinta Valley National Geopark, Perak; Jerai National Geopark, Kedah and Kinabalu National Geopark, Sabah.

Energy and Natural Resources Minister Datuk Seri Takiyuddin Hassan said the recognition was given under the National Geopark Development Programme led by the federal government through the ministry.

“The recognition of Lenggong and Labuan as national geoparks was made on Dec 16 during the National Geopark Committee Meeting No. 1 of 2021,” he said in a statement here today.

He said the Lenggong National Geopark over a 2,068 square kilometres (km2) area which is rich in unique rock landscapes, biological heritage (eight bio sites) and cultural heritage (19 cultural sites) is also stored with various histories of geological formations, especially those of international standard.

Prior to this, nine geoarchaeological sites in Lenggong had also received the World Heritage Site status from the United Nations Educational, Scientific and Cultural Organisation (UNESCO), he added.

Takiyuddin said the Labuan National Geopark with an area of 402 km2 displayed the evolution of sedimentary rocks and landscapes that formed Labuan Island as well as biological sites.

“Among them are mangrove forest (Kinabenuwa), coastal forest (Tanjung Kubong), wildlife sanctuary (Pulau Ular) and marine parks (Pulau Rusukan Besar, Pulau Rusukan Kecil and Pulau Kuraman) which are the habitats for various bird species (swiftlets, Pacific Reef-egret, Anhinga and Crimson Sunbird).

Elaborating, Takiyuddin said the recognition of Lenggong and Labuan as national geoparks was a significant achievement for the country, especially the state government and local authorities in conserving nature and sustainable management of geosites of extraordinary values, in line with the National Development Agenda and the United Nations Sustainable Development Goals.

“In addition, efforts to improve the socio-economic status of the local community, especially in areas within the national geopark region can be implemented more effectively through their involvement in various geopark development activities and programmes,” he said.- BERNAMA


‘Risau pemain MUFC letih’

Selepas berdepan Terengganu FC di Stadium Hang Jebat pada Rabu, skuad Hang Tuah akan ke Stadium KLFA Cheras dalam tempoh tiga hari sahaja apabila dijadual menentang Kuala Lumpur City FC, malam esok.

“Apapun, saya berharap perkara itu tidak berlaku dan minta semua pemain untuk membuktikan kepada penyokong Melaka bahawa kemenangan akan menjadi milik kita,” katanya kepada Melaka Hari Ini.

Mengulas lanjut aksi tersebut, Muhammad Akram mengakui Kuala Lumpur City FC bukanlah lawan yang mudah memandangkan skuad ibu kota itu berjaya memperoleh keputusan yang positif selain belum pernah tewas pada dua aksi sebelum ini.

“Saya juga selalu tekankan bahawa kita memerlukan disiplin dan keazaman 100 peratus di atas padang untuk kita melakar kejayaan sekali lagi.


Daun ketum RM 153,000 terapung di laut

KUALA PERLIS 27 Mei – Zon Maritim Kuala Perlis telah merampas 58 bungkusan plastik berwarna hitam dipercayai mengandungi daun ketum bernilai RM 153,000 di kedudukan 4.5 batu nautika daripada barat laut pantai Kuala Sanglang, Perlis pada jam kira-kira 11.15 pagi, kelmarin.

Pengarah Zon Maritim Kuala Perlis, Komander Maritim Mohd Hashim Mat Zain berkata, rampasan dibuat hasil risikan dan intipan berkaitan sindiket tempatan yang melakukan aktiviti menyeludup keluar daun ketum ke negara jiran.

Berikutan itu, Zon Maritim Kuala Perlis mengatur gerak aset laut beserta pasukan operasi ke lokasi bagi melakukan pemantauan dan pengawasan di lokasi berkenaan.

Setiba di lokasi, anggota bot ronda menemui 58 bungkusan plastik hitam disyaki daun ketum terapung di laut dengan anggaran berat lebih kurang 850 kilogram bernilai RM 153,000 dipercayai cuba diseludup ke negara jiran.

Modus operandi penyeludupan keluar daun ketum ke negara jiran yang dilakukan suspek adalah sama seperti tangkapan sebelum ini, iaitu menggunakan bot fiber enjin sangkut menuju ke sempadan Thailand untuk dipindah ke bot-bot nelayan Thailand di sempadan perairan Malaysia-Thailand.

Kes disiasat di bawah Seksyen 30 (3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut.


Hishammuddin rai atlet ATM, UPNM raih pingat Sukan SEA Hanoi

KUALA LUMPUR, 24 Mei – Menteri Kanan Pertahanan Datuk Seri Hishammuddin Tun Hussein hari ini meraikan 10 atlet Angkatan Tentera Malaysia (ATM) dan Universiti Pertahanan Nasional Malaysia (UPNM) yang berjaya meraih pingat pada temasya Sukan SEA ke-31 di Hanoi, Vietnam baru-baru ini.

“Semoga kejayaan memenangi pingat ini akan membakar semangat untuk terus mewakili negara dengan cemerlang pada masa akan datang,” katanya pada majlis sambutan Aidilfitri peringkat kementeriannya di Kem Kementah di sini hari ini.

Pada temasya sukan itu, atlet ATM berjaya membawa pulang dua pingat emas, lima perak dan lapan gangsa, manakala atlet UPNM meraih empat emas dan satu gangsa.

Pada majlis berkenaan, Hishammuddin turut menyampaikan sumbangan duit raya kepada kakitangan, veteran, ahli Persatuan Suri dan Anggota Wanita Perkhidmatan Awam Malaysia (Puspanita) dan pelajar pusat Maahad Tahfiz di Taman Keramat.

Turut hadir Timbalan Menteri Pertahanan Datuk Seri Ikmal Hisham Abdul Aziz, Ketua Setiausaha kementerian itu Datuk Seri Muez Abd Aziz, Panglima ATM Jen Tan Sri Affendi Buang, Panglima Tentera Darat Jen Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Datuk Seri Mohd Asghar Khan Goriman Khan.- BERNAMA


Peperiksaan utama tidak ditangguh, KPM atur sesi lain bagi calon positif COVID-19, dikuarantin

PUTRAJAYA 23 Jan. – Peperiksaan utama yang dijadual bermula pada Februari ini tidak akan ditangguhkan, namun Kementerian Pendidikan Malaysia (KPM) akan mengaturkan sesi lain bagi calon yang tidak dapat hadir kerana disahkan positif COVID-19 atau menjalani kuarantin wajib.

Ketua Pengarah Pelajaran Datuk Dr Habibah Abdul Rahim berkata, mereka hanya dibenarkan menduduki peperiksaan selepas disahkan bebas daripada wabak itu atau tamat tempoh kuarantin.

“Tempoh kuarantin adalah 14 hari dan tempoh peperiksaan biasanya lebih panjang maka bila mereka sihat mereka boleh mengikuti kertas-kertas lain yang masih berlangsung dan kementerian akan aturkan sesi yang lain bagi mereka untuk kertas yang tertinggal,” katanya pada sidang media secara maya, di sini semalam.

Habibah berkata KPM akan memberikan set soalan berlainan bagi kertas peperiksaan yang tidak dapat diduduki oleh calon berkenaan untuk mengelakkan berlaku isu soalan bocor.

“Tetapi kita perlulah memastikan standard (soalan) adalah sama. Itu yang paling penting walaupun mungkin kertas berlainan, takkan sama, tetapi standard adalah sama,” katanya.

Ditanya mengenai gesaan supaya gred pemarkahan peperiksaan diturunkan memandangkan terdapat calon yang ketinggalan dalam pembelajaran susulan pelaksanaan Perintah Kawalan Pergerakan (PKP), katanya standard sedia ada perlu dikekalkan bagi mengelakkan sijil yang diperoleh oleh calon hilang pengiktirafan Cambridge.

“SPM (Sijil Pelajaran Malaysia) telah diiktiraf oleh Cambridge setara dengan O-level. Jika kita buat sebarang perubahan maka kita hilang pengiktirafan itu jadi kita tak mahu calon kelas 2020 tidak memperoleh pengiktirafan bagi sijil mereka dan mungkin peluang mereka meneruskan pelajaran dan memasuki bidang kerjaya akan terjejas.

“Begitu juga peringkat Sijil Tinggi Persekolahan Malaysia (STPM) diiktiraf setara dgn A-level dan buat masa ini kita tak boleh buat perubahan kepada peperiksaan itu,” katanya.

Habibah berkata KPM telah merancang pendekatan berbeza dalam proses menanda kertas peperiksaan dan mengeluarkan keputusan memandangkan tempoh yang ditetapkan adalah lebih pendek berbanding tahun-tahun sebelumnya.

“Oleh itu, kita masih boleh keluarkan keputusan untuk calon boleh memohon UPU dalam talian atau lain-lain permohonan atau untuk bekerja,” katanya.

Peperiksaan utama iaitu SPM, STPM, Sijil Vokasional Malaysia (SVM), Sijil Kemahiran Malaysia (SKM), Sijil Tinggi Agama Malaysia (STAM) dan Diploma Vokasional Malaysia (DVM) tahun 2020 serta peperiksaan antarabangsa yang setara tahun lepas dijadualkan bermula Februari ini.

Habibah berkata walaupun terdapat gesaan supaya peperiksaan berkenaan ditangguhkan susulan kebimbangan penularan COVID-19 dalam kalangan pelajar dan guru, takwim yang telah dirancang tahun ini tetap dikekalkan dengan prosedur operasi standard (SOP) dan garis panduan lebih ketat.

“Kalau lihat laporan, kes penularan berada dalam komuniti, tiada kluster sekolah kerajaan atau sekolah bantuan kerajaan yang timbul sebab hadir ke sekolah.

“Ini adalah kerana kementerian ada garis panduan dan SOP yang perlu dipatuhi sekolah, begitu juga SOP untuk peperiksaan yang perlu dipatuhi sebelum, semasa dan selepas peperiksaan,” katanya.

Beliau berkata SOP dan garis panduan yang sama juga telah digunakan semasa peperiksaan SPM Ulangan 2019 pada tahun lepas dan tiada calon yang positif COVID-19 akibat menduduki peperiksaan itu.

Ditanya jika terdapat kes jangkitan di sekolah, Habibah berkata keputusan KPM adalah bergantung kepada nasihat Majlis Keselamatan Negara (MKN) dan Kementerian Kesihatan (KKM).